text:
APRIL 6, 2016
HUNGARY
Pamalo Osungirako Mbiri Yokhudza Nkhanza za Chipani cha Nazi ku Hungary Panaonetsedwa Chithunzi Cholemekeza a Mboni Amene Anaphedwa
BUDAPEST, Hungary—Pamalo amene amasungirako mbiri yokhudza nkhanza za chipani cha Nazi ku Budapest, panachitika mwambo woonetsa chithunzi cha a Mboni za Yehova 4 omwe anazunzidwa mpaka kuphedwa ndi chipanichi. Mwambowu unachitika pa 11 December, 2015.
Amboni omwe anaphedwawo ndi a Lajos Deli, a Antal Hönisch, a Bertalan Szabό komanso a János Zsondor. Iwo anaphedwa pagulu ndi chipani cha ku Hungary chotchedwa Arrow Cross Nazi Party mu March, 1945 chifukwa chokana ntchito yausilikali. Izi zinachitika m’mizinda ya Körmend ndi Sárvár panthawi ya nkhondo yachiwiri ya padziko lonse. Pachithunzi chomwe chinaonetsedwa pamwambowu, pali mayina a anthuwa komanso mawu a m’Baibulo a palemba la Machitidwe 5:29 akuti: “Ife tiyenera kumvera Mulungu monga wolamulira, osati anthu.”
Potsegulira mwambowu, a Dr. Csaba Latorcai, omwe ndi wachiwiri kwa mlembi woyang’ana nkhani zomwe zikukhudza kwambiri anthu, ananena kuti: “Cholinga cha chithunzichi ndi kukumbukira anyamata 4 a Mboni za Yehova, . . . iwo ankamvera lamulo lakuti ‘usaphe’ ndipo ankatsatira zimene chikumbumtima chawo chinkawauza kuti sayenera kumenyana ndi okhulupirira anzawo komanso munthu wina aliyense.”
Munthu winanso amene anayankhula pamwambowu ndi a Dr. Szabolcs Szita, omwe ndi mkulu woyang’anira pamalowa. Iwo ananena kuti: “Kuonetsedwa kwa chithunzichi ndi nkhani yosangalatsa kwambiri chifukwa kwa zaka zambiri, a Mboni za Yehova akhala akuiwalidwa monga anthu amene anazunzika panthawi ya ulamuliro wa chipani cha Nazi. Anyamata 4 amene anaphedwawa anali ndi chikhulupiriro cholimba chimene chinawathandiza kuti apitirizebe kukhala okhulupirika mpaka imfa. Iwo ndi chitsanzo chabwino kwambiri kwa tonsefe masiku ano.”
Yankhulani ndi:
International: David A. Semonian, Office of Public Information, tel. +1 718 560 5000
Hungary: András Simon, tel. +36 1 401 1118


c: text/html

text:
Kodi N’zothekadi Kukwatira Kapena Kukwatiwa “Mwa Ambuye”?
“Sindikupeza m’bale mumpingo ndiye ndikuopa kuti ndikalamba ndisanakwatiwe.”
“Amuna ena m’dzikoli ndi okoma mtima, abwino ndiponso oganizira ena. Satsutsa chipembedzo changa ndipo ndi osangalatsa kuposa abale ena.”
Atumiki a Yehova ena amanena zinthu ngati zimenezi. Iwo amatero ngakhale kuti amadziwa bwino malangizo amene mtumwi Paulo anauza Akhristu onse. Paja iye analemba kuti tiyenera kukwatira kapena kukwatiwa “mwa Ambuye.” (1 Akor. 7:39) Koma n’chifukwa chiyani abale ndi alongowa amanena zinthu ngati zimenezi?
N’CHIFUKWA CHIYANI ANTHU ENA AMAKAYIKIRA?
Ena amanena zimenezi poona kuti chiwerengero cha alongo n’chachikulu kuposa cha abale. Vutoli ndi la m’mayiko ambiri. Mwachitsanzo, pa Akhristu 100 amene sali pa banja ku Korea, 57 ndi alongo pomwe 43 ndi abale. Ku Colombia, pa Akhristu 100 amene sali pa banja, 66 ndi alongo pomwe 34 ndi abale.
M’mayiko ena vuto limakhala loti makolo omwe si Mboni amafuna ndalama zambiri za malowolo. Ndiyeno abale ena sakwanitsa kupeza ndalamazo. Mavuto amene tatchulawa amachititsa alongo ena kuganiza kuti n’zosatheka kuti “akwatiwe mwa ambuye.” Ndiyeno akhoza kudzifunsa kuti, “Koma n’zothekadi kupeza m’bale mu mpingo?” *
TIYENERA KUDALIRA YEHOVA
Ngati munaganizapo zimenezi, dziwani kuti Yehova amakumvetsani. Iye amadziwa mmene mukumvera mumtima mwanu.—2 Mbiri 6:29, 30.
Komabe Yehova ananena kuti tiyenera kukwatira kapena kukwatiwa mwa Ambuye chifukwa amafunira zabwino atumiki ake. Yehova amafuna kuti atumiki ake azikhala osangalala ndiponso kuti apewe mavuto amene amabwera ngati munthu wasankha njira yolakwika. M’nthawi ya Nehemiya, Ayuda ambiri ankakwatirana ndi anthu a mitundu ina omwe sankatumikira Yehova. Nehemiya anawachenjeza powakumbutsa zimene zinachitikira Solomo. Iye anati ngakhale kuti Solomo “anakondedwa ndi Mulungu wake, . . . akazi achilendo anamuchimwitsa.” (Neh. 13:23-26) Choncho masiku anonso, Mulungu amalangiza atumiki ake kuti azikwatirana ndi Akhristu anzawo okhulupirika n’cholinga choti zinthu ziwayendere bwino. (Sal. 19:7-10; Yes. 48:17, 18) Akhristu okhulupirika amayamikira ndiponso kudalira malangizo anzeru a Yehova. Akhristuwa akamachita zimenezi amasonyeza kuti amakhulupirira zoti Yehova ndi Wolamulira wa Chilengedwe Chonse.—Miy. 1:5.
Kunena zoona, simungafune ‘kumangidwa m’goli’ ndi munthu amene angasokoneze ubwenzi wanu ndi Mulungu. (2 Akor. 6:14) Akhristu ambiri masiku ano atsatira malangizo oteteza amenewa ndipo azindikira kuti ndi othandizadi. Koma ena satsatira.
MALANGIZOWA NDI OTHANDIZABE MASIKU ANO
Mlongo wina wa ku Australia dzina lake Maggy * anafotokoza zimene zinachitika atayamba chibwenzi ndi munthu wosakhulupirira. Iye anati: “Ndinkajomba ku misonkhano yambiri n’cholinga choti ndizicheza naye ndipo ubwenzi wanga ndi Mulungu unasokonekera.” Mlongo wina ku India dzina lake Ratana anayamba chibwenzi ndi mnyamata wa m’kalasi yake yemwe anayamba kuphunzira Baibulo. Kenako zinadziwika kuti mnyamatayo anayamba kuphunzira chifukwa chongofuna kuyamba chibwenzi ndi Ratana. Mlongoyu anasiya kutumikira Yehova ndipo analowa chipembedzo china n’cholinga choti akwatiwe ndi mnyamatayo.
Chitsanzo china ndi cha mlongo wa ku Cameroon dzina lake Ndenguè. Iye anakwatiwa ali ndi zaka 19. Asanakwatirane, mwamuna wake analonjeza kuti adzamulola kutumikirabe Yehova. Koma patangopita milungu iwiri atakwatirana, mwamuna wakeyu anamuletsa kupita ku misonkhano. Mlongoyu anati: “Ndinkamva chisoni kwambiri ndipo ndinkalira. Ndinazindikira kuti ufulu wanga wonse watha ndipo ndinkangokhalira kudandaula.”
N’zoona kuti si amuna onse osakhulupirira amene amachita nkhanza. Koma ngati mukwatiwa ndi munthu wosakhulupirira, kodi ubwenzi wanu ndi Atate wanu wakumwamba sungasokonekere? Kodi mungamve bwanji podziwa kuti munanyalanyaza malangizo amene Mulungu anakupatsani kuti zinthu zikuyendereni? Koma chofunika kwambiri ndi kudzifunsa kuti, Kodi Mulungu angamve bwanji ndikasankha kukwatiwa ndi munthu wosakhulupirira?—Miy. 1:33.
Abale ndi alongo padziko lonse angavomereze kuti kukwatira kapena kukwatiwa “mwa Ambuye” n’kothandiza. Akhristu ambiri amene sali pa banja amafunitsitsa kusangalatsa Mulungu ndipo amayembekezera mpaka atapeza munthu amene amatumikiranso Mulungu. Mlongo wina wa ku Japan dzina lake Michiko ankakakamizidwa ndi achibale ake kuti akwatiwe ndi munthu wosakhulupirira koma anakana. Zinkamuwawa kwambiri akaona anzake akupeza abale mumpingo. Iye anati: “Ndinkadziuza kuti Yehova ndi ‘Mulungu wachimwemwe’ choncho kuti tikhale osangalala sizidalira kukhala pa banja. Ndimakhulupiriranso kuti Mulungu amatipatsa zimene mtima wathu umafuna. Choncho ngati sindikupeza m’bale, ndingachite bwino kukhalabe wosakwatiwa mpaka nditamupeza.” (1 Tim. 1:11) Patapita nthawi, Michiko anakwatiwa ndi m’bale wabwino ndipo akusangalala kwambiri kuti anayembekezera.
Abale ena amayembekezeranso mpaka atapeza mlongo woyenerera. Chitsanzo ndi m’bale wina wa ku Australia dzina lake Bill. Iye ananena kuti nthawi zina ankakopeka ndi akazi osakhulupirira. Koma sankalola kuzolowerana nawo kwambiri. Iye sankafuna kuyamba zinthu zimene zikanamuchititsa ‘kumangidwa m’goli ndi anthu osakhulupirira.’ Panali alongo ena amene ankamusangalatsa koma sizinkatheka kuti akhale nawo pa chibwenzi. Iye anayembekezerabe ndipo patadutsa zaka 30 anapeza mlongo womuyenerera. Bill anati: “Sindikunong’oneza bondo.” Ananenanso kuti: “Ndikuona kuti Yehova wandidalitsa. Ine ndi mkazi wanga timalalikira limodzi, kuphunzira limodzi ndiponso kulambira limodzi. Ndimasangalalanso kucheza ndi anzake a mkazi wanga chifukwa onse ndi atumiki a Yehova. Mfundo za m’Baibulo zimatithandiza kukhala ndi banja losangalala.”
ZIMENE MUNGACHITE POYEMBEKEZERA YEHOVA
Kodi mungachite chiyani poyembekezera kuti Yehova akuthandizeni? Choyamba, muziganizira zimene zikuchititsa kuti musakhale pa banja. Ngati simuli pa banja chifukwa chotsatira lamulo la Mulungu loti tizikwatira kapena kukwatiwa “mwa Ambuye” ndiye kuti mukuchita bwino kwambiri. Dziwani kuti Yehova amasangalala kukuonani mukumumvera chonchi. (1 Sam. 15:22; Miy. 27:11) Pitirizani kupemphera kwa iye ‘n’kumamukhuthulira za mumtima mwanu.’ (Sal. 62:8) Mapemphero anu akhoza kukhala abwino kwambiri ngati mumapemphera kuchokera mumtima komanso mosalekeza. N’zoona kuti mukhoza kuvutika chifukwa cholakalaka kukhala pa banja kapena chifukwa cha mavuto ena. Koma tsiku lililonse mukamapirira zonsezi, ubwenzi wanu ndi Yehova udzalimba kwambiri. Kumbukirani kuti Yehova amakonda atumiki ake okhulupirika ndipo amaona kuti ndinu wamtengo wapatali. Iye amadziwa mavuto anu komanso zimene mumalakalaka. N’zoona kuti salonjeza zoti azipezera munthu mwamuna kapena mkazi. Koma popeza amadziwa zimene mukufunikira, adzakuthandizani m’njira yoyenerera.—Sal. 145:16; Mat. 6:32.
Nthawi zina mungakhale ndi maganizo amene Davide anali nawo. Iye anapemphera kuti: “Fulumirani, ndiyankheni inu Yehova. Mphamvu zanga zatha. Musandibisire nkhope yanu.” (Sal. 143:5-7, 10) Mukamamva chonchi, muyenera kuyembekezerabe kuti muone zimene Yehova akufuna kuti muchite. Poyembekezerapo muziwerenga Mawu ake n’kumaganizira kwambiri zimene mukuwerengazo. Mukatero mudzadziwa bwino malamulo a Yehova komanso mudzaona mmene ankathandizira anthu ake m’mbuyomu. Mukamamumvera mudzazindikira ubwino wotsatira malangizo ake.
Kodi mungatani kuti muzisangalala komanso kugwiritsa ntchito bwino nthawi imene simuli pa banja? Pa nthawi imeneyi, muziyesetsa kukhala munthu wozindikira, wopatsa, wakhama, wochezeka ndiponso wodzipereka kwa Mulungu. Muziyesetsanso kuti mukhale ndi mbiri yabwino. Zinthu zimene tatchulazi zidzathandiza kuti mudzakhale ndi banja losangalala. (Gen. 24:16-21; Rute 1:16, 17; 2:6, 7, 11; Miy. 31:10-27) Kuti mukhale otetezeka, muyenera kuika patsogolo zinthu zokhudza Ufumu monga kulalikira ndi kusonkhana. Bill amene tamutchula kale uja anafotokoza bwino za nthawi imene sanali pa banja. Iye anati: “Nthawi imeneyi sindinaione kuchedwa. Ndinaigwiritsa ntchito potumikira Yehova chifukwa ndinkachita upainiya.”
Choncho n’zothekadi kukwatira kapena kukwatiwa “mwa Ambuye.” Mukamvera malangizo amenewa mudzalemekeza Yehova komanso mudzakhala osangalala. Paja Baibulo limati: “Wodala ndi munthu woopa Yehova, munthu amene amasangalala kwambiri ndi malamulo ake. Zinthu zamtengo wapatali ndiponso chuma zili m’nyumba yake, ndipo chilungamo chake chidzakhalapo kwamuyaya.” (Sal. 112:1, 3) Choncho tiyeni tiyesetse ndi mtima wonse kumvera lamulo la Mulungu lakuti tizikwatira kapena kukwatiwa “mwa Ambuye.”
^ ndime 7 M’nkhaniyi tikufotokoza mmene alongo amamvera koma mfundo zake zikukhudzanso abale.
^ ndime 13 Mayina ena asinthidwa.

robotstxt: allowed

filter: keep


text:
Kodi Yesu Anali Munthu Wabwino Basi?
Yankho la m’Baibulo
Yesu sikuti anangokhala munthu wabwino basi. Ngakhale kuti anthu ena amamunyoza koma zimene iye ankachita ndiponso kulankhula zakhudza moyo wa anthu ambiri, kuposa zimene anthu ena otchuka ankachita komanso kunena. Taonani zimene akatswiri otchuka a mbiri yakale ananena zokhudza Yesu:
“M’mbiri yonse ya anthu, sipanapezekepo munthu wotchuka kuposa Yesu wa ku Nazareti.”—H. G. Wells, katswiri wa mbiri yakale wa ku England.
“Zochita za Yesu zakhudza anthu ambiri padzikoli kuposa munthu wina aliyense ndipo mpaka pano, anthu ambiri akukhudzidwabe ndi moyo wake.”—Kenneth Scott Latourette, katswiri wolemba mbiri yakale wa ku America.
Baibulo limanena chifukwa chake zochita za Yesu zinakhudza moyo wa anthu ambiri kuposa zochita za anthu onse amene anakhalapo padzikoli, omwe angadziwike kuti ndi anthu abwino. Pamene Yesu anafunsa otsatira ake omwe ankayenda naye nthawi zonse kuti afotokoze maganizo awo pa nkhani yakuti iyeyo anali ndani, m’modzi mwa anthuwo anayankha molondola kuti: “
Ndinu Khristu, Mwana wa Mulungu wamoyo.”—Mateyu 16:16.


text:
GAWO 2
Kulalikira za Ufumu
—Kufalitsa Uthenga Wabwino Padziko Lonse Lapansi
TAYEREKEZERANI kuti mwakonzekera kuti mulowe muutumiki tsiku limene simupita kuntchito. Mukukayikira pang’ono chifukwa mukumva kutopa ndipo mukungofuna kupumula. Ndiyeno mukupemphera kuti Mulungu akupatseni mphamvu kenako mukunyamuka. Mukulowa muutumiki ndi mlongo wokhulupirika wachikulire yemwe ndi wokoma mtima komanso akupirira mavuto ambiri. Zimenezi zikukukhudzani mtima kwambiri. Pamene mukulalikira kunyumba ndi nyumba, mukukumbukira kuti abale ndi alongo anu padziko lonse lapansi akugwiranso ntchito yomweyi. Abale ndi alongowa akugawira mabuku ofanana ndi amene inuyo mukugawira komanso akugwiritsa ntchito malangizo amene inunso mumalandira. Pamene mukubwerera kunyumba mukuona kuti mwalimbikitsidwa kwambiri ndipo mukusangalala kuti munasankha kulowa muutumiki.
Panopa ntchito yaikulu ya Ufumu wa Mulungu ndi kulalikira. Yesu analosera kuti m’masiku otsiriza ntchito yolalikira izidzachitika padziko lonse. (Mat. 24:14) Kodi ulosi umenewu wakwaniritsidwa bwanji? M’gawo limeneli tikambirana zimene anthu akhala akuchita, njira zimene akhala akutsatira komanso zipangizo zimene zathandiza kuti anthu ambiri padziko lonse aone kuti Ufumu wa Mulungu ndi weniweni.
M'CHIGAWO ICHI
MUTU 6
Anthu Amene Akulalikira
—Atumiki Anadzipereka Mofunitsitsa
N’chiyani chinachititsa Yesu kukhulupirira kuti m’masiku otsiriza adzakhala ndi gulu la anthu amene adzadzipereka kugwira ntchito yolalikira? Kodi inuyo mungasonyeze bwanji kuti mukufuna Ufumu choyamba?
MUTU 7
Njira Zolalikirira
—Ankagwiritsa Ntchito Njira Zosiyanasiyana Kuti Anthu Amve Uthenga
Dziwani njira zina zimene atumiki a Yehova akhala akugwiritsa ntchito kuti alalikire uthenga wabwino kwa anthu ambiri mapeto asanafike.
MUTU 8
Zinthu Zogwiritsa Ntchito Polalikira
—Kukonza Mabuku Ogwiritsa Ntchito Polalikira Padziko Lonse
Kodi ntchito yomasulira magazini ndi mabuku athu imasonyeza bwanji kuti Mfumu ikutsogolera pogwira ntchitoyi? Fotokozani mfundo zonena za mabuku athu zimene zikukutsimikizirani kuti Ufumuwu ndi weniweni.
MUTU 9
Zotsatira za Ntchito Yolalikira
—“M’mindamo Mwayera Kale Ndipo M’mofunika Kukolola”
Yesu anathandiza ophunzira kudziwa mfundo ziwiri zofunika kwambiri pa ntchito yaikulu yokolola. Kodi mfundo ziwirizi zikutikhudza bwanji masiku ano?


text: 7 “‘Lamulo la nsembe ya kupalamula+ lili motere: Nsembeyi ndi yopatulika koposa.+2 Nyama ya nsembe ya kupalamula aziiphera pamalo+ amene nthawi zonse amaphera nyama ya nsembe yopsereza, ndipo magazi ake+ aziwazidwa+ mozungulira paguwa lansembe.3 Pa mafuta ake onse+ azipereka mchira wamafuta ndi mafuta okuta matumbo.4 Aziperekanso impso ziwiri ndi mafuta okuta impsozo, omwenso ndi mafuta a m’chiuno. Koma mafuta a pachiwindi, aziwachotsa pamodzi ndi impsozo.+5 Ndipo wansembe azitentha zinthu zimenezi paguwa lansembe monga nsembe yotentha ndi moto yoperekedwa kwa Yehova.+ Imeneyi ndi nsembe ya kupalamula.6 Mwamuna aliyense yemwe ndi wansembe azidya nyamayo.+ Azidyera m’malo oyera. Nsembeyi ndi yopatulika koposa.+7 Nsembe ya kupalamula ndi yofanana ndi nsembe yamachimo. Zonsezi lamulo lake ndi limodzi.+ Nyama ya nsembe yophimba machimo izikhala ya wansembe amene wapereka nsembeyo.8 “‘Chikopa+ cha nyama ya nsembe yopsereza, imene munthu aliyense wapereka kwa wansembe, chizikhala cha wansembe amene wapereka nsembeyo.9 “‘Nsembe iliyonse yambewu imene ingaphikidwe mu uvuni,+ iliyonse yophika mu mphika wa mafuta ambiri+ ndiponso yophika m’chiwaya+ izikhala ya wansembe amene wapereka nsembeyo. Ndithu izikhala yake.+10 Koma nsembe yambewu iliyonse yothira mafuta+ kapena youma+ izikhala ya ana onse aamuna a Aroni, azigawana mofanana.11 “‘Tsopano lamulo la nsembe yachiyanjano+ imene aliyense azipereka kwa Yehova lili motere:12 Ngati akupereka nsembeyo posonyeza kuyamikira,+ pamenepo azipereka nsembe yoyamikira pamodzi ndi mkate wozungulira woboola pakati, wopanda chofufumitsa, wothira mafuta. Aziperekanso timitanda ta mkate topyapyala topanda chofufumitsa, topaka mafuta,+ ndi mkate wozungulira woboola pakati, wothira mafuta, wophika ndi ufa wosalala wosakaniza bwino kwambiri ndi mafuta.13 Popereka nsembe zachiyanjano, zimene ndi nsembe yoyamikira pamodzi ndi nsembe yake ya mkate, aziperekanso makeke okhala ndi chofufumitsa,+ ozungulira oboola pakati.14 Ndipo pa zimenezi azipereka mtanda umodzi wa nsembe iliyonse kuti ikhale gawo lopatulika loperekedwa kwa Yehova.+ Mtandawo uzikhala wa wansembe+ amene wawaza magazi a nsembe zachiyanjanozo paguwa lansembe.15 Nyama ya nsembe zachiyanjano zoperekedwa monga nsembe yoyamikira aziidya pa tsiku limene waipereka. Asasunge iliyonse ya nyamayo kufika m’mawa.+16 “‘Ngati akupereka lonjezo+ monga nsembe yake kapena ngati akupereka nsembe yaufulu,+ aziidya pa tsiku limene wapereka nsembeyo, ndipo angathenso kudya imene yatsala pa tsiku lotsatira.17 Nyama ya nsembeyo, imene yatsala kufika tsiku lachitatu, ayenera kuitentha ndi moto.+18 Koma ngati nyama iliyonse ya nsembe yachiyanjano yadyedwa pa tsiku lachitatu, wopereka nsembeyo sadzayanjidwa ndi Mulungu.+ Nsembe yakeyo sadzapindula nayo.+ Idzakhala chinthu chonyansa, ndipo amene wadyako nsembeyo adzadziyankhira mlandu wa cholakwa chake.+19 Nyama imene yakhudza chilichonse chodetsedwa,+ siyenera kudyedwa. Muziitentha ndi moto. Koma nyama imene sinadetsedwe, aliyense woyera angathe kuidya.20 “‘Munthu amene wadya nyama ya nsembe yachiyanjano, imene ndi ya Yehova, pamene munthuyo ali wodetsedwa, aziphedwa kuti asakhalenso pakati pa anthu amtundu wake.+21 Ndipo munthu akakhudza chodetsa chilichonse, kaya chodetsa cha munthu+ kapena nyama yodetsedwa,+ kapenanso chinthu chilichonse chonyansa chodetsedwa,+ n’kudyako nyama ya nsembe yachiyanjano, imene ndi ya Yehova, munthu wotero aziphedwa kuti asakhalenso pakati pa anthu amtundu wake.’”22 Ndipo Yehova anapitiriza kulankhula ndi Mose kuti:23 “Uza ana a Isiraeli kuti, ‘Musamadye mafuta+ alionse a ng’ombe, a mwana wa nkhosa, kapena a mbuzi.24 Mafuta a nyama yofa yokha ndi mafuta a nyama yokhadzulidwa ndi chilombo,+ mungawagwiritse ntchito ina iliyonse imene mungafune, koma musawadye ngakhale pang’ono.25 Pakuti aliyense wodya mafuta a nyama imene waipereka kwa Yehova monga nsembe yotentha ndi moto, munthu ameneyo aziphedwa+ kuti asakhalenso pakati pa anthu a mtundu wake.26 “‘Musamadye magazi+ alionse kulikonse kumene mungakhale, kaya akhale magazi a mbalame kapena a nyama.27 Munthu aliyense wodya magazi alionse aziphedwa+ kuti asakhalenso pakati pa anthu amtundu wake.’”28 Ndipo Yehova anapitiriza kulankhula ndi Mose kuti:29 “Lankhula ndi ana a Isiraeli kuti, ‘Munthu amene akupereka nsembe yake yachiyanjano kwa Yehova, azipereka kwa Yehova mbali ya nsembe yake yachiyanjanoyo.+30 Iye azibweretsa mafuta+ pamodzi ndi nganga monga nsembe kwa Yehova yotentha ndi moto. Azibweretsa mafutawo pamodzi ndi nganga kuti aziweyule* uku ndi uku, monga nsembe yoweyula+ yoperekedwa kwa Yehova.31 Ndiyeno wansembe azitentha mafutawo+ paguwa lansembe, koma ngangayo izikhala ya Aroni ndi ana ake.+32 “‘Mwendo wakumbuyo wa kudzanja lamanja muziupereka kwa wansembe monga gawo lopatulika+ lochokera pansembe zanu zachiyanjano.33 Mwana wa Aroni amene wapereka kwa Mulungu magazi a nsembe zachiyanjano ndiponso mafuta, azitenga mwendo wakumbuyo wa kudzanja lamanja monga gawo lake.+34 Nganga ya nsembe yoweyula+ ndiponso mwendo, umene ndi gawo lopatulika, ndikuzitenga pansembe zachiyanjano za ana a Isiraeli. Ndikuzitenga kwa ana a Isiraeli ndi kuzipereka kwa Aroni wansembe ndi ana ake. Ili ndi lamulo mpaka kalekale.35 “‘Limeneli ndilo linali gawo la Aroni monga wansembe ndiponso gawo la ana ake monga ansembe. Gawoli linali lochokera pansembe zotentha ndi moto zoperekedwa kwa Yehova, malinga ndi zimene anawalamula pa tsiku limene anaperekedwa+ kuti atumikire monga ansembe a Yehova.36 Pa tsiku lopatula Aroni ndi ana ake pakati pa ana a Isiraeli ndi kuwadzoza,+ Yehova analamula kuti adzawapatse gawoli. Ili ndi lamulo m’mibadwo yawo yonse mpaka kalekale.’”+37 Limeneli ndilo lamulo lokhudza nsembe yopsereza,+ nsembe yambewu,+ nsembe yamachimo,+ nsembe ya kupalamula,+ nyama yoperekedwa polonga munthu unsembe+ ndiponso nsembe yachiyanjano,+38 monga mmene Yehova analamulira Mose paphiri la Sinai,+ pa tsiku limene analamula ana a Isiraeli kupereka nsembe zawo kwa Yehova m’chipululu cha Sinai.+


text:
Kodi Mumzinda wa Timgad Munkachitika Zotani?
MU 1765, munthu wina wofufuza malo, dzina lake Scotsman James Bruce, anatulukira chipilala china m’chipululu cha ku Algeria. Chipilalachi, mbali yake ina inali itakwiririka mumchenga. Pa nthawiyi sanazindikire kuti pamalopa ndi pomwe kale panali mzinda wina wotukuka wa Aroma. Mzindawu ndi umene unali waukulu kwambiri pa mizinda yonse ya Aroma yomwe inali kumpoto kwa Africa. Poyamba unkatchedwa Thamugadi ndipo panopa umadziwika kuti Timgad.
Mu 1881, patapita zaka zoposa 100, akatswiri ofufuza zinthu zakale a ku France anayamba kufukula pamalopo kuti adziwe zambiri zokhudza mzinda wa Timgad. Zimene anapeza zinawathandiza kudziwa kuti, ngakhale kuti pamalowa panalibe zomera komanso panali posalongosoka, anthu amene ankakhalapo kalero anali olemera kwambiri. Kodi n’chifukwa chiyani Aroma anamanga mzindawu? Nanga tingaphunzire chiyani zokhudza mzindawu komanso anthu amene ankakhalamo?
ANAUMANGA KUTI ALIMBITSE UFUMU WAWO
Chisanafike chaka cha 100 B.C.E., Aroma anayamba kulamulira chigawo cha kumpoto kwa Africa. Koma anthu ambiri a m’chigawochi, sankafuna kuti aziwalamulira. Choncho, ankatsutsa kwambiri ulamuliro wa Aroma. Kodi Aroma akanatani kuti agwirizane ndi anthuwa? Asilikali achiroma a m’gulu linalake anakhwimitsa chitetezo ndipo anamanga makampu m’dera lamapiri lomwe panopa ndi kumpoto kwa Algeria. Asilikaliwa ankalonderanso chigawochi. Kenako anamanga mzinda wa Timgad, ndipo anachita zimenezi kuti alimbitse ufumu wa Roma.
Atamanga mzindawu ananena kuti aumanga n’cholinga choti muzikhala asilikali opuma pa ntchito. Koma zoona zinali zoti ankafuna kutseka pakamwa anthu a kumpoto kwa Africa n’cholinga choti asamatsutse ulamuliro wawo. Cholinga chawochi chinathekadi. Popeza mzinda wa Timgad unali wotukuka kwambiri, anthu ozungulira mzindawu akapita kukagulitsa malonda ankakopeka kwambiri ndipo ankalakalaka atamakhala mumzindawu. Koma anthu amene ankaloledwa kukhala mumzindawu anali nzika za Roma basi. Kuti munthu akhale nzika ya Roma, ankafunika kukhala msilikali wachiroma kwa zaka 25. Choncho, anthu ambiri anayamba kulowa usilikali n’cholinga choti iwowo ndi ana awo akhale nzika za Roma, kuti azitha kukhala mumzindawu.
Patapita nthawi, anthuwa sankakhutira ndi kungokhala nzika za Roma. Choncho ena anayamba kukhala ndi maudindo akuluakulu mumzinda wa Timgad komanso m’mizinda ina yomwe inali pansi pa ulamuliro wa Aroma. Izi zinangopangitsanso kuti Aroma akwaniritse cholinga chawo chija. Mmene pankatha za 50, anthu ambiri omwe ankakhala mumzinda wa Timgad anali a kumpoto kwa Africa.
ZIMENE ANACHITA KUTI AKOPE ANTHU
Kodi Aroma anachita chiyani kuti anthuwa azikonda ulamuliro wawo? Choyamba, ankatsatira mfundo yoti nzika zonse zizichitiridwa zinthu mofanana. Nduna ina ya Roma, dzina lake Cicero, ndi imene inkalimbikitsa mfundoyi. Mwachitsanzo, anthu amene poyamba sanali Aroma aja ankapatsidwa malo ofanana ndi asilikali achiroma opuma pa ntchito. Aliyense ankakhala ndi malo omanga nyumba okwana masikweya mita 20 ndipo pakati pa nyumba ndi nyumba ina pankakhala njira. Anthu onse okhala mumzindawu ankasangalala chifukwa choona kuti aliyense ankachitiridwa zinthu mofanana.
Monga zinalili m’mizinda yambiri ya Aroma, anthu a mumzindawu ankakumana m’misika kuti amve nkhani zatsopano komanso kuti achite masewera osiyanasiyana. Mumzindawu munali tinjira tomwe tinkakhala ndi mthunzi ndipo munthu ankasangalala kwambiri kuyenda m’tinjirati kukakhala dzuwa. Munalinso mabafa osalipiritsa omwe anthu ankatha kupita kukasambako. Mabafawa anali okongola ndipo anthu akamasamba ankamva kaphokoso ka madzi. Mumzinda wa Timgad munalinso zitsime za madzi ozizira bwino, ndipo anthu ankakonda kucheza pafupi ndi zitsimezi. Anthu omwe sankakhala mumzindawu ankasirira kwambiri zimenezi, ndipo kwa iwo moyo woterewu unali maloto chabe.
Chinthu chinanso chomwe chinakopa kwambiri anthu a kumpoto kwa Africa chinali bwalo lalikulu la za masewera la mumzindawo. M’bwaloli munkatha kulowa anthu oposa 3,500 ndipo anthu a mumzindamu komanso a m’matauni ozungulira ankakonda kupita kubwaloli. Azisudzo ankachita zinthu zosiyanasiyana pofuna kusangalatsa anthu. Koma zambiri mwa zinthu zimenezi zinkakhala zoipa, chifukwa zinkalimbikitsa chiwerewere komanso chiwawa.
Chipembedzo cha Aroma chinakopanso anthu ambiri. Aroma ankakongoletsa pansi ndi pamakoma a mabafa awo ndi zinthu zosonyeza zikhulupiriro zachikunja. Popeza nthawi zambiri anthu mumzindawu ankapita kumabafawa, anayamba kukonda milungu komanso chipembedzo chachiroma. Aroma anakwanitsa kukopa anthu a kumpoto kwa Africa kuti ayambe kutsatira chikhalidwe chawo. Umboni wa zimenezi ndi woti nthawi zambiri manda a anthuwa ankawakongoletsa pojambulapo milungu yawo komanso ya Aroma, yomwe inkakhala itatuitatu.
MMENE MZINDAWU UNATHERA
Mfumu Trajan itamanga mzindawu mu 100 C.E., Aroma analimbikitsa anthu a kumpoto kwa Africa kuti azilima mbewu za m’gulu la chimanga komanso kuti azipanga vinyo ndiponso mafuta a maolivi. Pasanapite nthawi, mzindawu unakhala kuchimake kwa zinthuzi ndipo anthu a m’madera onse a ufumu wa Roma, ankagula zinthu zimenezi mumzindawu. Mofanana ndi mizinda ina, yomwe inali pansi pa ufumu wa Roma, mzinda wa Timgad unatukuka kwambiri pa nthawiyi. Kenako, chiwerengero cha anthu a mumzindawu chinawonjezeka kwambiri ndipo ena anayamba kukhala kunja kwa mzindawu.
Anthu amene ankakhala mumzinda wa Timgad analemera kwambiri chifukwa choti ankachita malonda ndi anthu a m’mizinda ina ya mu ufumu wa Roma. Koma alimi sankapindula kwambiri ndi zokolola zawo. Choncho cha m’ma 200 C.E., alimi ang’onoang’ono anayamba kuukira boma chifukwa chosagwirizana ndi zinthu zopanda chilungamo zomwe zinkachitika komanso chifukwa cha kukwera kwa misonkho. Ena mwa anthuwa, omwe poyamba analowa Chikatolika, anagwirizana ndi gulu lina la anthu lomwe linkati ndi Akhristu enieni ndipo linaukira tchalitchi cha Katolika. Gululi linachita zimenezi chifukwa linkaona kuti m’tchalitchichi munkachitika zachinyengo.—Onani bokosi lakuti, “Ankanama Kuti Ndi Akhristu Enieni.”
Zimenezi zinapangitsa kuti pakhale nkhondo yapachiweniweni komanso kukangana pa nkhani yachipembedzo. Panalinso magulu ena omwe ankafuna kulanda boma. Patapita zaka zambiri zimenezi zikuchitika, ufumu wa Roma unalibenso mphamvu pa chigawo cha kumpoto kwa Africa. M’zaka za m’ma 500 C.E., mzinda wa Timgad unawotchedwa ndi anthu a mtundu wachiarabu ndipo panatha zaka zoposa 1,000 anthu asakuganizanso za mzindawu.
ANKAGANIZA KUTI AKUSANGALALA
Akatswiri ofukula zinthu zakale a ku France atafukula pamalo pomwe panali mzindawu, anadabwa kwambiri ndi zimene anapeza. Anapeza mwala womwe unalembedwa m’Chilatini kuti: “Kusaka, kusamba, kusewera ndiponso kuseka n’kumene kumachititsa kuti munthu akhale wosangalala.” Katswiri wina wa mbiri yakale wa ku France, anati mawuwa, “akusonyeza maganizo amene anthu ambiri a mumzindawu anali nawo. Iwo ankaona kuti chofunika kwambiri pa moyo ndikusangalala basi, ndipo sankaganiza za mawa. Anthuwa ankaona kuti munthu amene amachita zimenezi ndiye wozindikira.”
Kwa nthawi yaitali, Aroma ankakhala moyo woterewu. Mtumwi Paulo ananena kuti anthu ambiri pa nthawiyo anali ndi maganizo akuti: “Tiyeni tidye ndi kumwa, pakuti mawa tifa.” Ngakhale kuti anthu a ku Roma anali opemphera, cholinga chawo chachikulu chinali kusangalala basi. Sankaona kuti pali zinthu zina zomwe angachite pa moyo wawo, zimene zingakhale zofunika kwambiri kuposa kusangalala. Paulo anachenjeza Akhristu anzake kuti asamale ndi anthu oterewa. Iye anati: “Musasocheretsedwe. Kugwirizana ndi anthu oipa kumawononga makhalidwe abwino.”—1 Akorinto 15:32, 33.
Ngakhale kuti anthu a mumzinda wa Timgad anakhalako zaka pafupifupi 1,500 zapitazo, zimene ankachita zimachitikanso masiku ano. Anthu ambiri amangoganiza za lero basi. Amachita zinthu ngati mmene Aroma ankachitira ndipo saganizira zotsatira zake. Koma Baibulo limapereka malangizo othandiza pa nkhaniyi. Limati: “Zochitika za padzikoli zikusintha.” Choncho limatilimbikitsa kuti ‘tisamagwiritse ntchito dzikoli mokwanira,’ kapena kuti tisamatengeke ndi zinthu za m’dzikoli.—1 Akorinto 7:31.
Masiku ano pamene panali mzinda wa Timgad pali bwinja. Uwu ndi umboni wakuti kutsatira mawu amene analembedwa pamwala aja, sikungathandize munthu kukhala ndi moyo wosangalala komanso waphindu. Chimene chingathandize munthu kukhala ndi moyo wosangalala komanso waphindu ndi kutsatira mfundo ya m’Baibulo yakuti: “Dziko likupita limodzi ndi chilakolako chake, koma wochita chifuniro cha Mulungu adzakhala kosatha.”—1 Yohane 2:17.
Onaninso
Kodi Mukuganiza Kuti Zinthu Zidzakhala Bwanji M’tsogolo?
Werengani nkhaniyi kuti mudziwe zifukwa ziwiri zotichititsa kukhulupirira zimene Baibulo limanena zokhudza tsogolo labwino.


text:
Yehova Amalankhula Nafe
“Tamvera, ndikufuna ndikulankhule.”—YOBU 42:4.
NYIMBO: 113, 114
1-3. a) N’chifukwa chiyani tinganene kuti Mulungu ndi wapamwamba kwambiri kuposa anthu? (b) Kodi tikambirana chiyani m’nkhaniyi?
MULUNGU analenga angelo ndiponso anthu ndipo ankafuna kuti azilankhula nawo komanso kukhala nawo pa ubwenzi. (Sal. 36:9; 1 Tim. 1:11) Mtumwi Yohane ananena za Yesu kuti ndi “Mawu” komanso “woyamba wa chilengedwe cha Mulungu.” (Yoh. 1:1; Chiv. 3:14) Yehova ankamuuza Yesu maganizo ake ndiponso mmene ankamvera mumtima mwake. (Yoh. 1:14, 17; Akol. 1:15) Komanso nthawi ina mtumwi Paulo ananena za ‘malilime a angelo.’ Pamenepa, ankanena za chilankhulo cha angelo chomwe ndi chapamwamba kuposa cha anthu.—1 Akor. 13:1.
2 Angelo ndiponso anthu, alipo ambirimbiri koma Yehova amawadziwa bwino onsewa. Nthawi iliyonse anthu ambiri amapemphera kwa Yehova m’zilankhulo zosiyanasiyana. Komabe Yehova amatha kumvetsera mapemphero onsewo kwinaku akulankhulanso ndi angelo ake. Mulungu ndi wapamwamba kwambiri kuposa anthu, n’chifukwa chake amakwanitsa kuchita zimenezi. (Werengani Yesaya 55:8, 9.) N’zoona kuti Yehova akhoza kulankhula m’njira yapamwamba kwambiri. Koma akamalankhula ndi anthu amanena zinthu m’njira yosavuta kumva, n’cholinga choti anthuwo amve zimene akufuna.
3 M’nkhaniyi tikambirana zimene Mulungu wakhala akuchita kuti azilankhula ndi anthu m’njira yosavuta kumva. Tikambirananso kuti nthawi zina amasintha njira yolankhulira ndi anthu kuti zigwirizane ndi mmene zinthu zilili pa nthawiyo.
MULUNGU ANATIPATSA MAWU AKE
4. a) Kodi Yehova anagwiritsa ntchito chilankhulo chiti polankhula ndi Mose, Samueli komanso Davide? (b) Kodi ndi nkhani ziti zimene anthuwa analemba m’Baibulo?
4 M’munda wa Edeni, Yehova ankalankhulana ndi Adamu pogwiritsa ntchito chilankhulo chimene Adamuyo akanatha kumva. N’kutheka kuti Mulungu ankalankhula naye m’Chiheberi chakale. Kenako Mulungu anauza anthu monga Mose, Samueli komanso Davide kuti alembe mawu ake. Anthuwa analemba mawuwa m’Chiheberi, chomwe chinali chilankhulo chawo, ndipo aliyense analemba mogwirizana ndi luso lake. Anthuwa analemba zinthu zimene Mulungu ankawauza komanso zimene ankachita ndi anthu ake. Analembanso zimene anthu ena anachita posonyeza kuti ankakhulupirira Mulungu ndiponso kumukonda. Zina zomwe analemba zimasonyeza zimene anthuwo analakwitsa chifukwa chosowa chikhulupiriro. Nkhani zonsezi zinalembedwa m’Baibulo kuti zitithandize masiku ano.—Aroma 15:4.
5. Kodi tikudziwa bwanji kuti Mulungu sankangolankhula ndi anthu ake m’Chiheberi chokha?
5 Patapita nthawi, Yehova anayamba kulankhula ndi anthu m’zilankhulo zinanso. Anthu a Mulungu atachoka ku ukapolo wa ku Babulo, ena ankalankhula Chiaramu. Mwina n’chifukwa chake Mulungu anachititsa kuti Danieli, Yeremiya komanso Ezara alembe mbali zina za m’mabuku awo m’Chiaramu. *
6. Kodi zinatheka bwanji kuti Malemba Achiheberi ayambenso kupezeka m’Chigiriki?
6 Alekizanda Wamkulu atayamba kulamulira m’madera ambiri, anthu a m’maderawo anayamba kulankhula Chigiriki. Ayuda ambiri anayambanso kulankhula chilankhulochi ndipo izi zinachititsa kuti Malemba Achiheberi amasuliridwe m’Chigiriki. Baibulo limene linamasuliridwa m’Chigirikili (Septuagint) linali loyamba kumasuliridwa kuchokera m’Malemba oyambirira. * Pomasulira Baibuloli, ena ankamasulira liwu ndi liwu pomwe ena ankangomasulira mfundo za m’malembawo. Ayuda komanso Akhristu amene ankalankhula Chigiriki ankalemekeza Baibuloli ndipo ankaliona kuti ndi Mawu a Mulungu.
7. Kodi Yesu ayenera kuti ankaphunzitsa m’chilankhulo chiti?
7 Yesu atabwera padziko lapansi, ayenera kuti ankalankhula komanso kuphunzitsa anthu m’Chiheberi. (Yoh. 19:20; 20:16; Mac. 26:14) Popeza Chiheberi cha m’nthawi ya atumwi chinalinso ndi mawu ena achiaramu, n’kutheka kuti Yesu ankagwiritsanso ntchito mawu achiaramu. Komabe ankadziwanso Chiheberi choyambirira chomwe Mose ndi aneneri ena anagwiritsa ntchito polemba mabuku awo, omwe ankawerengedwa m’masunagoge mlungu uliwonse. (Luka 4:17-19; 24:44, 45; Mac. 15:21) Anthu ena a ku Isiraeli ankalankhulanso Chigiriki ndi Chilatini. Komabe Malemba sanena ngati Yesu ankalankhulanso zilankhulo zimenezi.
8, 9. a) Chikhristu chitafalikira, kodi anthu a Mulungu ambiri ankalankhula chilankhulo chiti? (b) Kodi zimenezi zikusonyeza kuti Mulungu ndi wotani?
8 Otsatira a Yesu oyambirira ankalankhula Chiheberi, koma Yesu atamwalira Akhristu anayamba kugwiritsa ntchito zilankhulo zina. (Werengani Machitidwe 6:1.) Chikhristu chitafalikira, anthu a Mulungu ambiri ankalankhula Chigiriki osati Chiheberi. Tikutero chifukwa chakuti mabuku a Maliko, Luka komanso Yohane, omwe amafotokoza zimene Yesu anaphunzitsa ndiponso kuchita, analembedwa ndiponso kufalitsidwa m’Chigiriki. * Makalata a mtumwi Paulo ndiponso mabuku ena analembedwanso m’Chigiriki.
9 Anthu amene analemba Malemba Achigiriki akafuna kugwira mawu Malemba Achiheberi, nthawi zambiri ankatenga mawuwo m’Baibulo limene linamasuliridwa m’Chigiriki lija. Mawu amenewa amapezekabe m’Baibulo ngakhale kuti amasiyana pang’ono ndi mawu a m’Malemba Achiheberi oyambirira. Choncho Yehova analola kuti mawu ena a anthu amene anamasulira Baibulo lachigiriki lija apezeke m’Mawu ake. Izi zikusonyeza kuti Mulungu sakondera chilankhulo kapena chikhalidwe chinachake.—Werengani Machitidwe 10:34.
10. Kodi taona kuti Yehova amalankhula bwanji ndi anthu?
10 Pofika apa, taona kuti Yehova amalankhula ndi anthu mogwirizana ndi zimene zikufunika pa nthawiyo. Iye satikakamiza kuphunzira chilankhulo chinachake kuti timudziwe ndiponso kumvetsa zimene amafuna. (Werengani Zekariya 8:23; Chivumbulutso 7:9, 10.) N’zoona kuti Yehova anatsogolera kuti Baibulo lilembedwe. Komabe analola kuti anthu asankhe okha mawu amene angagwiritse ntchito polemba Baibulolo.
MULUNGU AMATETEZA MAWU AKE
11. Kodi Mulungu walephera kulankhula ndi anthu chifukwa choti anthuwo amalankhula zilankhulo zosiyanasiyana?
11 Kodi Mulungu walephera kulankhula ndi anthu chifukwa choti anthuwo amalankhula zilankhulo zosiyanasiyana? Ayi. N’zoona kuti m’Baibulo muli mawu ochepa a chilankhulo chimene Yesu ankalankhula akamaphunzitsa anthu. (Mat. 27:46; Maliko 5:41; 7:34; 14:36) Komabe Yehova anaonetsetsa kuti zimene Yesu anaphunzitsa zimasuliridwe m’Chigiriki ndiponso m’zilankhulo zina. Ayuda ndiponso Akhristu ankakopera Malemba ndipo izi zinathandiza kuti Malembawo asungike. Ndiyeno zimene anakoperazo zinamasuliridwa m’zilankhulo zina. Pafupifupi zaka 400 kuchokera pamene Yesu anaphedwa, mtsogoleri wina wachipembedzo ananena kuti zimene Yesu anaphunzitsa zinali zitamasuliridwa m’zilankhulo zambiri. Mwachitsanzo, zinali zitamasuliridwa m’chilankhulo cha ku Siriya, Iguputo, Indiya, Perisiya komanso ku Itiyopiya.
12. Kodi anthu anachita zotani pofuna kulepheretsa kuti Baibulo lifalitsidwe?
12 Anthu ambiri ankafuna kuwononga Baibulo. Mwachitsanzo m’chaka cha 303, mfumu ina ya ku Roma dzina lake Diocletian inalamula kuti Mabaibulo onse awotchedwe. Koma zimenezi sizinatheke chifukwa chakuti Baibulo linali litamasuliridwa kale m’zilankhulo zambiri. Olamulira ambiri ankawotcha Mabaibulo komanso kuzunza anthu amene ankamasulira ndiponso kufalitsa Baibulo. M’zaka za m’ma 1500, munthu wina dzina lake William Tyndale anayamba kumasulira Baibulo m’Chingelezi kuchokera m’Chiheberi ndi Chigiriki. Iye anauza munthu wina wophunzira kwambiri kuti: “Ngati Mulungu angandipulumutse, ndidzamasulira Baibulo limene lingathandize anthu wamba kudziwa Malemba kuposa munthu wophunzira ngati inuyo.” Tyndale anathawa ku England kuti akapitirize ntchito yomasulira ndiponso kusindikiza Baibulolo. Mabaibulo ambiri anapitiriza kufalitsidwa ngakhale kuti atsogoleri achipembedzo ankayesetsa kuti onse awotchedwe. Patapita nthawi, Tyndale anagwidwa ndipo anamumangirira pamtengo ndipo atafa anawotcha mtembo wake. Koma Baibulo lake linapitiriza kufalitsidwa ndipo linagwiritsidwa ntchito kwambiri pomasulira Baibulo lachingelezi la King James.—Werengani 2 Timoteyo 2:9.
13. Kodi zimene akatswiri a Baibulo anapeza zimasonyeza chiyani?
13 N’zoona kuti m’Mabaibulo ena akalekale muli zinthu zina zolakwika. Komabe akatswiri ena a Baibulo atayerekezera zolemba zosiyanasiyana zakale za Baibulo, anapeza kuti zinthu zambiri ndi zofanana. Anaona kuti mfundo zake zazikulu n’zofanana ngakhale kuti mavesi ena amasiyana pang’ono. Zimenezi zimatitsimikizira kuti uthenga umene unali m’Mabaibulo oyambirira sunasinthe ndipo ndi umene uli m’Baibulo masiku ano.—Yes. 40:8. *
14. N’chifukwa chiyani tinganene kuti anthu ambiri akhoza kupeza Baibulo?
14 Ngakhale kuti anthu ambiri anayesetsa kuti Mabaibulo onse awotchedwe, Yehova waonetsetsa kuti Mawu akewo amasuliridwe m’zilankhulo zambiri kuposa buku lina lililonse. Panopa Baibulo lonse kapena mabuku ake ena amapezeka m’zilankhulo zoposa 2,800. Padziko lonse Baibulo limagulitsidwa kwambiri kuposa buku lililonse. Izi zili choncho ngakhale kuti masiku ano pali anthu ambiri amene sakhulupirira Mulungu. Kunena zoona, Baibulo ndi buku limene limapezeka mosavuta padziko lonse. Mabaibulo ena sanamasuliridwe bwinobwino komabe akhoza kuthandiza munthu kuti aphunzire ndi kumvetsa uthenga wake.
PANAFUNIKA BAIBULO LATSOPANO
15. a) Kodi zinthu zasintha bwanji kuchokera mu 1919? (b) N’chifukwa chiyani mabuku athu amayamba alembedwa kaye m’Chingelezi?
15 Gulu la “kapolo wokhulupirika ndi wanzeru” litangokhazikitsidwa mu 1919, linkalemba mabuku ndi zinthu zina m’Chingelezi, ndipo zambiri sizinkamasuliridwa m’zilankhulo zina. (Mat. 24:45) Koma panopa kapoloyu akuyesetsa kuphunzitsa anthu m’zilankhulo zambiri ndipo mabuku athu akupezeka m’zilankhulo zoposa 700. Chingelezi chimagwiritsidwa ntchito kwambiri pa nkhani zamalonda komanso maphunziro, ngati mmene zinalili ndi Chigiriki m’nthawi ya atumwi. Choncho mabuku athu amalembedwa m’Chingelezi ndipo kenako amamasuliridwa m’zilankhulo zina.
16, 17. a) Kodi anthu a Mulungu ankafunika Baibulo lotani? (b) Kodi panakonzedwa zotani kuti Baibulo lotereli lipezeke? (c) Kodi M’bale Knorr ankafuna kuti Baibuloli lidzathandize bwanji anthu?
16 Mfundo za m’mabuku athu zimachokera m’Baibulo. Poyamba anthu a Mulungu olankhula Chingelezi ankagwiritsa ntchito Baibulo la King James lomwe linatulutsidwa mu 1611. Komabe Chingelezi chake ndi chakale komanso chovuta. Vuto lina ndi lakuti m’Baibuloli dzina la Mulungu limangopezeka mwapatalipatali, pomwe m’Mabaibulo akalekale dzinali linkapezeka kambirimbiri. M’Baibuloli mulinso zinthu zina zolakwika komanso mavesi ena omwe sapezeka m’Mabaibulo akale. Mabaibulo ena achingelezi amene ankapezeka pa nthawiyo analinso ndi mavuto ambiri.
17 Choncho anthu a Mulungu ankafunika Baibulo lomasuliridwa molondola komanso losavuta kumva. Ndiyeno panakonzedwa komiti yoti imasulire Baibulo la Dziko Latsopano. Mbali yoyamba ya Baibuloli inatulutsidwa mu 1950, ndipo yomaliza inatulutsidwa mu 1960. Potulutsa mbali yoyamba ya Baibuloli pa msonkhano wa pa 2 August, 1950, M’bale Knorr anati: “Panopa tikuona kuti tikufunikira kwambiri Baibulo la m’chilankhulo chamakono lomasuliridwa mogwirizana ndi mfundo zoona za m’Baibulo. Komanso liyenera kukhala logwirizana ndi Baibulo loyambirira kuti lizitithandiza kuphunzira mfundo zina zoona. Liyeneranso kukhala losavuta kuwerenga ngati mmene zinalili ndi mabuku a m’Baibulo amene ophunzira a Khristu analemba. Mabukuwa anali osavuta kuwerenga ngakhale kwa anthu wamba.” M’bale Knorr ankafunitsitsa kuti Baibuloli lithandize anthu mamiliyoni ambiri kudziwa za Mulungu.
18. N’chiyani chathandiza kuti Baibulo limasuliridwe m’zilankhulo zambiri?
18 Zimene M’bale Knorr ankafuna zinayamba kuchitika mu 1963 pamene Baibulo la Dziko Latsopano la Malemba Achigiriki linatulutsidwa m’Chidatchi, Chifulenchi, Chijeremani, Chipwitikizi, Chisipanishi ndi m’Chitaliyana. Mu 1989, Bungwe Lolamulira linakhazikitsa dipatimenti kulikulu lathu yoti iziyang’anira ntchito yomasulira Baibulo. Kenako mu 2005, Bungwe Lolamulira linavomereza kuti Baibulo limasuliridwe m’zilankhulo zonse zomwe Nsanja ya Olonda imamasuliridwa. Chifukwa cha zimenezi, panopa Baibulo la Dziko Latsopano lonse kapena mabuku ake ena akupezeka m’zilankhulo zoposa 130.
19. a) N’chifukwa chiyani tinganene kuti chaka cha 2013 chinali chapadera? (b) Kodi tidzakambirana chiyani m’nkhani yotsatira?
19 Kuchokera nthawi imene Baibulo la Dziko Latsopano loyamba linatuluka, Chingelezi chasintha. Choncho Baibuloli linafunika kukonzedwanso. Ndiyeno pa msonkhano wapachaka wa nambala 129, womwe unachitika pa 5 ndi pa 6 October, 2013, Bungwe Lolamulira linatulutsa Baibulo la Dziko Latsopano lokonzedwanso m’Chingelezi. Anthu okwana 1,413,676 anamvetsera msonkhanowu m’mayiko 31. Ena mwa anthuwa anamvetsera msonkhanowu kudzera pa Intaneti. Anthu anasangalala kwambiri atalandira Baibuloli moti ena anagwetsa misozi. Pamene abale okamba nkhani pa msonkhanowu ankawerenga malemba m’Baibulo latsopanoli, anthu ambiri anaona kuti Chingelezi chake n’chomveka bwino kwambiri kuposa kale. M’nkhani yotsatira tidzakambirana zambiri zokhudza Baibuloli komanso zimene zikuchitika polimasulira m’zilankhulo zina.
^ ndime 5 Lemba la Ezara 4:8-24; 5:1-17; 6:1-18; 7:12-26; Yeremiya 10:11 komanso Danieli 2:4b mpaka 7:28 linalembedwa m’Chiaramu.
^ ndime 6 Dzina la Baibuloli limatanthauza 70 ndipo ena amaganiza kuti linamasuliridwa ndi anthu 72. Zikuoneka kuti Baibuloli linayamba kumasuliridwa ku Iguputo pafupifupi zaka 300 Yesu asanabadwe ndipo n’kutheka kuti linamalizidwa patapita zaka 150. Baibulo limeneli ndi lofunikabe masiku ano chifukwa limathandiza akatswiri a Baibulo kumvetsa tanthauzo la mawu kapena mavesi ena a m’Malemba Achiheberi.
^ ndime 8 Anthu ena amaganiza kuti Mateyu analemba buku lake m’Chiheberi ndipo kenako iyeyo kapena anthu ena analimasulira m’Chigiriki.
^ ndime 13 Onani kabuku kakuti, Buku la Anthu Onse pamutu wakuti, “Kodi Bukulo Linapulumuka Bwanji?” kapena Baibulo la Dziko Latsopano lachingelezi limene linakonzedwanso, pa Zakumapeto A3.


text:
Pakuti FS2004 yogwirizana Baibulo Dinani apa. phukusili anali payware wakale Crusader Alphasim / Virtavia likupezeka monga Freeware. Kusintha latuluka mu aircraft.cfg ndi gulu 2D / VC kuti n'zogwirizana ndi FSX / P3D. Repaints / zitsanzo: US Navy F-8C + F-8J / Aeronavale F-8E (FN) / USMC F-8K.
The F-8 Crusader (poyamba 8U) ndi womenya supersonic anamanga Vought kwa United States, ndipo pa bolodi ndege zonyamulira. Iwo amakhala ndi polowera mpweya ndi m'mphuno mapiko variable zochitika. Ngakhale yaulere chifukwa zipangizo zake panyanja, chimasonyeza ntchito chimodzimodzi monga mnzake ake odyetserako ofotokoza za North America F-100 Super Sabre. (Wikipedia)


text:
MUTU 135
Yesu Ataukitsidwa Anaonekera Kwa Anthu Ambiri
YESU ANAONEKERA PA MSEWU WOPITA KU EMAU
ANAPITIRIZA KUFOTOKOZERA OPHUNZIRA AKE MALEMBA
TOMASI ANASIYA KUKAYIKIRA
Pofika Lamlungu pa Nisani 16, ophunzira a Yesu anali ndi chisoni chachikulu. Iwo sankamvetsabe kuti n’chifukwa chiyani sanapeze thupi la Yesu m’manda muja. (Mateyu 28:9, 10; Luka 24:11) Tsiku lomwelo, ophunzira awiri ankachoka mumzinda wa Yerusalemu kupita kumudzi wa Emau, womwe unali pamtunda wa makilomita pafupifupi 11 kuchokera ku Yerusalemu. Mmodzi wa ophunzirawa dzina lake anali Keleopa.
Ali m’njira ankakambirana zimene zinachitikazo. Kenako anakumana ndi munthu wina ndipo anayamba kuyenda naye limodzi. Munthuyo anawafunsa kuti: “Kodi ndi nkhani zanji zimene mukukambirana mukuyenda pamsewu pano?” Keleopa anamufunsa kuti: “Kodi iwe ukukhala wekhawekha m’Yerusalemu monga mlendo, moti sukudziwa zimene zachitika mmenemo m’masiku amenewa?” Munthuyo anafunsanso kuti: “Zinthu zotani?”—Luka 24:17-19.
Ophunzirawo anamuyankha kuti: “Zinthu zokhudza Yesu Mnazareti, . . . ife tinali kuyembekezera kuti munthu ameneyu ndi amene adzapulumutse Isiraeli.”—Luka 24:19-21.
Kenako Keleopa ndi wophunzira winayo anayamba kufotokozera munthu uja zimene zinachitika tsiku limenelo. Iwo anamuuza kuti azimayi ena anapita kumanda a Yesu koma thupi lake sanakalipezeko ndiponso kuti azimayiwo anaona angelo omwe anawauza kuti Yesu waukitsidwa. Anauzanso munthuyo kuti anthu ena anapita kumandako ndipo “anapezadi kuti zili momwemo, mmene amayiwo ananenera.”—Luka 24:24.
Ophunzira awiriwo ankaoneka kuti sakumvetsa komanso asokonezeka ndi zimene zachitikazo. Koma munthuyo anawalankhula mwamphamvu ndipo anawathandiza kusintha maganizo awo olakwika, omwe anawachititsanso kuti akhale okhumudwa kwambiri. Munthuyo anawauza kuti: “Opanda nzeru inu ndi okayikakayika pa zonse zimene aneneri ananena! Kodi sikunali kofunikira kuti Khristu amve zowawa zonsezi ndi kulowa mu ulemerero wake?” (Luka 24:25, 26) Anawafotokozeranso Malemba ambiri omwe ankanena za Khristu.
Atatsala pang’ono kufika m’mudzi wa Emau, ophunzira awiri aja ankafuna kumva zambiri, choncho anauza munthu uja kuti: “Tiyeni tikhalebe limodzi, chifukwa kunja kwayamba kuda ndipo tsiku latha kale.” Munthu uja analola ndipo atalowa m’mudzimo anadyera limodzi chakudya. Pamene ankadya chakudyacho, munthu uja anapemphera, kutenga mkate n’kuunyemanyema kenako anawapatsa kuti adye. Atangochita zimenezi, ophunzirawo anazindikira kuti munthuyo ndi Yesu, koma kenako anazimiririka. (Luka 24:29-31) Tsopano anali ndi umboni woti Yesu waukitsidwadi.
Ophunzirawa anasangalala kwambiri moti anayamba kukambirana zimene zinachitikazo kuti: “Kodi si paja mitima yathu inali kunthunthumira pamene anali kulankhula nafe mumsewu, ndi kutifotokozera Malemba momveka bwino?” (Luka 24:32) Kenako anabwereranso ku Yerusalemu ndipo atafika kumeneko anapeza atumwi alinso ndi anthu ena. Keleopa asanayambe n’komwe kufotokoza zimene zinawachitikira anamva anthu enanso akunena kuti: “N’zoonadi, Ambuye wauka kwa akufa ndipo waonekera kwa Simoni!” (Luka 24:34) Keleopa ndi wophunzira wina uja anafotokozanso zimene zinawachitikira. Nawonso anali ngati mboni chifukwa anaona ndi maso awo kuti Yesu waukadi.
Koma kenako panachitika chinthu chodabwitsa kwambiri. Yesu anaonekera m’chipinda chomwecho. Zimenezi zinali zodabwitsa chifukwa zitseko zonse zinali zokhoma. Anthuwo anadzikhomera m’nyumba chifukwa choopa Ayuda. Anthu onse omwe anali m’chipindamo anaona Yesu. Iye anawauza modekha kuti: “Mtendere ukhale nanu.” Anthuwo anachita mantha chifukwa ‘ankaganiza kuti aona mzimu,’ ngati mmene anachitira pa nthawi imene Yesu anayenda panyanja ija.—Luka 24:36, 37; Mateyu 14:25-27.
Pofuna kuwathandiza ophunzirawo kudziwa kuti sanali mzimu koma munthu, Yesu anawaonetsa manja ndi mapazi ake n’kuwauza kuti: “N’chifukwa chiyani mukuvutika maganizo? Bwanji mukukayikakayika m’mitima yanu? Onani manja ndi mapazi angawa, mutsimikize kuti ndine ndithu. Ndikhudzeni muone, chifukwa mzimu ulibe mnofu ndi mafupa ngati anga amene mukuwaonawa.” (Luka 24:36-39) Anthuwo anasangalala kwambiri komanso kudabwa, komabe ankakayikira pang’ono.
Pofuna kuwathandiza kuti asiye kukayikira, Yesu anawafunsa kuti: “Kodi muli ndi chakudya chilichonse pano?” Anamupatsa kachidutswa ka nsomba yowotcha ndipo anadya. Kenako anawauza kuti: “Pamene ndinali nanu limodzi [ndisanafe] ndinakuuzani mawu akuti, zonse zokhudza ine zolembedwa m’chilamulo cha Mose, m’Zolemba za aneneri ndi m’Masalimo ziyenera kukwaniritsidwa.”—Luka 24:41-44.
Yesu ataonekera kwa Keleopa ndi wophunzira wina uja anawathandiza kumvetsa Malemba. Ndipo zimenezi ndi zimene ankachitanso pa nthawiyi. Iye anauza anthu onse omwe anali m’chipindamo kuti: “Mmene zachitikiramu ndi mmene zinalembedwera kuti Khristu adzazunzika ndi kuuka kwa akufa tsiku lachitatu, ndipo pa maziko a dzina lake, m’mitundu yonse mudzalalikidwa za kulapa kuti machimo akhululukidwe. Kuyambira ku Yerusalemu inu mudzakhala mboni za zimenezi.”—Luka 24:46-48.
Pa gulu la anthu amene anasonkhana m’chipindacho panalibe Tomasi. Koma anthu omwe analipowo atakumana naye anamuuza mosangalala kuti: “Ife tawaona Ambuye!” Tomasi anayankha kuti: “Ndithu ndikapanda kuona mabala a misomali m’manja mwawo ndi kuika chala changa m’mabala a misomaliwo, ndiponso kuika dzanja langa m’mbali mwa mimba yawo, ine sindikhulupirira ayi.”—Yohane 20:25.
Patatha masiku 8, ophunzira anakumana m’chipinda china ndipo anakhomanso zitseko zonse. Koma pa nthawiyi Tomasi analipo. Yesu anaonekeranso ali ndi thupi ngati munthu ndipo anawapatsa moni kuti: “Mtendere ukhale nanu.” Kenako Yesu anauza Tomasi kuti: “Ika chala chako apa, ndiponso ona m’manja mwangamu. Gwiranso ndi dzanja lako m’mbali mwa mimba yangamu, kuti usakhalenso wosakhulupirira.” Koma Tomasi ananena kuti: “Mbuyanga ndi Mulungu wanga!” (Yohane 20:26-28) Tsopano Tomasi anakhulupirira kuti Yesu waukitsidwadi ndi thupi lauzimu ndipo akuimira Yehova Mulungu.
Yesu anamuuza kuti: “Kodi wakhulupirira chifukwa wandiona? Odala ndi amene amakhulupirira ngakhale sanaone.”—Yohane 20:29.
Onaninso
Kodi Yesu Anaukitsidwadi?
Kuuka kwa Yesu ndi chimodzi mwa ziphunzitso zikuluzikulu za m’Baibulo, choncho tifunika kudziwa ngatidi Yesu anaukitsidwa.


text:
Zitsanzo za Ulaliki
GALAMUKANI!
Perekani Magaziniyo: Ndikufuna ndikupatseni magazini yatsopano iyi ya Galamukani!
Funso: Taonani funso lomwe lili patsamba 2. Kodi inuyo mukuganiza bwanji?
Lemba: Luka 7:35
Nkhani imeneyi ikufotokoza mmene tingapindulire ndi mfundo za m’Baibulo.
GALAMUKANI!
Funso: Kodi nanunso mumaona kuti kutsatira mfundo ya palemba ili n’kothandiza?
Lemba: Mat. 6:34
Perekani Magaziniyo: [Tsegulani nkhani yakuti, “Zimene Baibulo Limanena—Nkhawa.”] Nkhaniyi ikufotokoza mmene Baibulo lingatithandizire tikakhala ndi nkhawa.
Baibulo Limaphunzitsa Chiyani
Funso: Anthu ambiri amene amakhulupirira Mulungu, amafunitsitsa kumudziwa bwino. Kodi mukudziwa kuti Baibulo limatilimbikitsa kuti tiyandikire Mulungu?
Lemba: Yak. 4:8a
Perekani Bukulo: Buku ili linalembedwa n’cholinga chotithandiza kuphunzira za Mulungu pogwiritsa ntchito Baibulo. [Sonyezani mutu woyamba wa buku la Baibulo Limaphunzitsa Chiyani.]
LEMBANI ULALIKI WANUWANU
Potengera zitsanzozi, konzani njira imene mungagwiritse ntchito.


text:
DECEMBER 2, 2015
RUSSIA
Khoti la ku Taganrog Lagamula kuti a Mboni za Yehova 16 Ndi Olakwa Chifukwa Chochita Zachipembedzo
Khoti la mumzinda wa Taganrog linapeza kuti a Mboni 16 amenewa ndi olakwa pa mlandu wokonza ndi kupita kumisonkhano yachipembedzo. Mlanduwu unkazengedwa kachiwiri ndipo unakhala kukhotili kwa miyezi 11. Khotilo linagamula mlanduwu potsatira lamulo loletsa anthu kukonza ndi kuchita zinthu zoopsa zomwe zingabweretse chisokonezo. Izi zinatheka chifukwa chakuti mu 2009 khoti lomweli linali litagwiritsa ntchito kale molakwika lamulo la dziko la Russia lokhudza zinthu zoopsa. *
Pa 30 November 2015, woweruza wina dzina lake A. V. Vasyutchenko anagamula kuti anthu 4 mwa a Mboniwa akhale kundende kwa zaka zoposa 5 chifukwa chokonza misonkhano yachipembedzo. Aliyense anamulipiritsanso ndalama zokwana madola 1,511 a ku United States. Woweruzayo analipiritsanso ena mwa anthu 12 otsalawo ndalama zokwana madola 300 ndipo ena madola okwana 1,050. Koma kenako woweruzayo ananena kuti anthuwo sayenera kulipira ndalamazo ndipo anthu 4 aja sakuyenera kupita kundende pa nthawiyo. Panopa sizikudziwika ngati anthuwo adzapitedi kundende pa nthawi ina kapena ayi. Komabe anthu onsewa anaweruzidwa kuti ndi olakwa.
Ayenera Kusankha Ngati Akufuna Kupitiriza Kuchita Zachipembedzo
A Mboni oposa 800 amene amakhala ku Taganrog akudera nkhawa zimene zingachitike chifukwa chosonkhana mwamtendere n’kumakambirana za m’Baibulo ndiponso kupemphera. A Mboni onse 16 aja anauza khoti kuti apitiriza kuchita zinthu monga a Mboni za Yehova. Koma popeza khotilo linagamula kuti ndi olakwa, chikhulupiriro chawo chikhoza kuyesedwa. Wa Mboni wina dzina lake Aleksandr Skvortsov anati: “Zinali ngati khotilo linatiuza kuti, ‘Ngati simusiya chikhulupiriro chanucho, mukhala akabwerebwere moti mupatsidwa chilango chokhwima.’”
A Mboni akumadera ena a ku Russia alinso ndi nkhawa chifukwa cha chigamulochi. Makhoti a ku Samara ndi ku Abinsk anagwiritsanso ntchito molakwika lamulo loletsa zinthu zoopsa. Makhotiwa anagamula kuti a Mboni, omwe amapembedza mwamtendere, akuswa lamuloli ndipo anathetsa bungwe la Mboni la m’maderawa. Akuluakulu a boma ku Russia akapitiriza kugwiritsa ntchito lamuloli molakwika, ndiye kuti a Mboni za Yehova apitiriza kuphwanyiridwa ufulu wawo wopembedza.
Akupitiriza Kumenyera Ufulu Wawo Wachipembedzo
Chigamulo cha khoti la ku Taganrog chikusonyeza kuti akuluakulu a boma la Russia akuyesetsa kuti athetse chipembedzo cha Mboni za Yehova. Chaka chathachi, akuluakuluwo anagamula kuti mabungwe awiri a Mboni amachita zinthu zoopsa zomwe zingabweretse chisokonezo. Kuyambira mu March 2015, akuluakulu a boma akhala akuletsa a Mboni kuti aitanitse Mabaibulo komanso mabuku ofotokoza Baibulo kuchokera kumayiko ena. Mu July, dziko la Russia linaletsa webusaiti ya Mboni za Yehova ya jw.org ndipo ndi dziko lokhalo limene linachita zimenezi. A Mboni anachita apilo zigamulozi kumakhoti ena a ku Russia. Anakasumanso milandu 28 ku Khoti Loona za Ufulu wa Anthu ku Ulaya n’cholinga choti dziko la Russia lisiye kuwaphwanyira ufulu wopembedza.
A Mboni 16 a ku Taganrog aja akuganiza zochita apilo chigamulocho n’kupitiriza kumenyera ufulu wawo. Woimira ofesi ya Mboni za Yehova ku Russia dzina lake Yaroslav Sivulskiy anati: “A Mboniwo akhala akuyankha mlanduwu kukhoti kwa zaka zoposa ziwiri ndi hafu. N’zomvetsa chisoni kuti ayenera kupitanso kukhoti kuti akamenyere ufulu wawo wachipembedzo womwe ndi wovomerezeka ndi malamulo a dzikoli.”
A Mboni za Yehova sachita zinthu zoopsa zimene zingasokoneze anthu. Misonkhano yawo imaphunzitsa anthu kuti azikonda Mulungu ndiponso anzawo. Mlungu uliwonse a Mboni a ku Taganrog amakambirana mfundo zofanana ndi zimene a Mboni anzawo amakambirana padziko lonse. Ngakhale kuti akuluakulu a boma ku Russia akhala akuwachitira zinthu zankhanza maulendo oposa 1,700, a Mboniwo sanabwezerepo.
A Mboni za Yehova akufuna kuti akuluakulu a boma ku Russia azindikire kuti chipembedzo cha Mboni za Yehova chimalimbikitsa mtendere ndipo asiye kuwaimba mlandu ku Taganrog ndiponso kumadera ena. Akuluakuluwo ayenera kupatsa a Mboni za Yehova ufulu wachipembedzo ngati mmene amachitira ndi azipembedzo zina zovomerezeka ndi boma.
Zimene Zinachitika pa Nthawi Yozenganso Mlanduwu *
22 January 2015
Mlandu wa a Mboni 16 aja unayamba kuzengedwanso kukhoti la mumzinda wa Taganrog
June 2015
Woweruza anaimitsa kaye mlanduwu mpaka cha mu October
13 November 2015
Woweruza anaimitsanso mlanduwo kuti aganizire chigamulo choyenera
30 November 2015
Khoti la mumzinda wa Taganrog linagamula kuti a Mboni onse 16 ndi olakwa. Onse analipiritsidwa chindapusa ndipo 4 anapatsidwa chilango chokakhala mundende zaka zoposa 5. Kenako woweruza anauza anthuwo kuti sawatsekera kundende pa nthawiyo koma angatsekeredwe ngati atalakwitsa zinthu zina.
^ ndime 2 Onani nkhani yakuti, “Anthu Ena a ku Russia Akuimbidwa Mlandu Chifukwa cha Chikhulupiriro Chawo.”
^ ndime 12 Kuti mudziwe zimene zinachitika pa nthawi yozenga mlandu koyamba, onani nkhani yachingelezi yakuti, “Decision in Retrial Postponed for 16 of Jehovah’s Witnesses in Taganrog.”
Onaninso
Kodi a Mboni za Yehova Amakhulupirira Zotani?
Werengani nkhaniyi kuti mudziwe mwachidule zinthu 15 zokhudza zikhulupiriro zathu.
Kodi pa Nyumba ya Ufumu Pamachitika Zotani?
Onani mkati mwa Nyumba ya Ufumu kuti mudziwe zimene zimachitika.


text:
GALAMUKANI! NA. 1 2017
N’chifukwa Chiyani Achinyamata Ambiri Akudwala Matenda Ovutika Maganizo?
Zikuoneka kuti chiwerengero cha achinyamata ovutika maganizo chikukwera kwambiri.
Kodi mukuganiza kuti n’chiyani chingathandize kuchepetsa vutoli?
Galamukani! iyi ikufotokoza mfundo zina zimene zingathandize achinyamata amene akudwala matendawa ndiponso mmene makolo awo angawathandizire.
N’chifukwa Chiyani Achinyamata Ambiri Akudwala Matenda Ovutika Maganizo?
Werengani nkhaniyi kuti mudziwe zizindikiro zake ndiponso zimene zimayambitsa matendawa. Onani zimene makolo komanso anthu ena angachite kuti athandize achinyamatawa.
Kumwetulira Ndi Mphatso Yofunika Kugawana
Kumwetulira n’kopatsirana moti anzathu kapena anthu amene sitikuwadziwa akatimwetulira, timamva bwino ndipo nafenso timawamwetulira
Kuchotsa Mimba
Chaka chilichonse anthu mamiliyoni ambiri amachotsa mimba. Kodi kuchotsa mimba ndi nkhani yoti munthu akhoza kungosankha yekha zochita?
“Chikondi Chimene Anatisonyeza Chinatikhudza Kwambiri”
Loweruka pa 25 April, 2015, ku Nepal kunachitika chivomerezi champhamvu kwambiri. Zimene a Mboni za Yehova anachita pambuyo pa chivomerezichi zinasonyeza kuti Akhristu enieni amakondana kwambiri.
Kodi Mungasonyeze Bwanji kuti Mumayamikira Zimene Mwamuna Kapena Mkazi Wanu Amachita?
Mwamuna ndi mkazi akamayesetsa kuona zabwino zimene mnzawo amachita, nthawi zambiri chikondi chawo chimakula. N’chiyani chingakuthandizeni kuti muziyamikira mwamuna kapena mkazi wanu?
Nyerere Yokhala ndi Zinthu Zoiteteza ku Dzuwa
Nyerereyi ndi imodzi mwa nyama zimene zimatha kukhala m’malo otentha kwambiri omwe nyama zina sizingakhale. Kodi n’chiyani chimaithandiza kukhala m’malo oterewa?
Zina zimene zili pawebusaiti
N’chiyani Chingandithandize Ndikakhala Ndi Nkhawa?
Zinthu 5 zimene zingakuthandizeni kuti muzida nkhawa pa zinthu zoyenera m’malo mwa zinthu zimene zingakubweretserani mavuto.
Kodi a Mboni za Yehova Amagwira Nawo Ntchito Yothandiza Ena Pakagwa Tsoka?
Werengani nkhaniyi kuti mudziwe zimene timachita pothandiza a Mboni anzathu amene akhudzidwa ndi tsoka komanso anthu ena omwe si a Mboni.


text:
Mose Anali Munthu Wachikondi
KODI CHIKONDI N’CHIYANI?
Chikondi chimatanthauza mmene munthu amamvera mumtima mwake chifukwa cha munthu amene amasangalatsidwa naye kwambiri. Munthu wachikondi amasonyeza chikondi chakecho mwa zolankhula komanso zochita zake kwa anthu amene amawakondawo ngakhale pamene kuchita zimenezi kungachititse kuti adzimane zinthu zina.
KODI MOSE ANASONYEZA BWANJI KUTI ANALI WACHIKONDI?
Mose anasonyeza kuti ankakonda Mulungu. Kodi iye anasonyeza bwanji zimenezi? Kumbukirani mawu a palemba la 1 Yohane 5:3 omwe amati: “Kukonda Mulungu kumatanthauza kusunga malamulo ake, ndipo malamulo akewo ndi osalemetsa.” Mose ankatsatira mfundo imeneyi. Chilichonse chimene Mulungu wamuuza kuchita ankachita. Kaya wamuuza kuti achite chinthu chovuta, ngati kukalankhula ndi Farao wamphamvu, kapena wamuuza kuchita chinthu chosavuta, ngati kumenya madzi a m’Nyanja Yofiira ndi ndodo, Mose ankamvera. Baibulo limati: Iye “anachitadi momwemo.”—Ekisodo 40:16.
Mose ankakondanso Aisiraeli anzake. Aisiraeli ankadziwa kuti Yehova ankagwiritsa ntchito Mose powatsogolera, choncho iwo ankapita kwa Mose akakhala ndi mavuto. Baibulo limati: “Anthu anali kubwera ndi kuimirira pamaso pa Mose kuyambira m’mawa mpaka madzulo.” (Ekisodo 18:13-16) Mose ayenera kuti ankatopa kwambiri kumvetsera madandaulo a anthuwa. Komabe iye ankawathandiza mosanyinyirika chifukwa ankawakonda.
Kuwonjezera pa kumvetsera madandaulo awo, Mose ankapemphereranso anthuwa. Iye ankapempherera ngakhale anthu amene amulakwira. Mwachitsanzo, mchemwali wake, Miriamu atayamba kutsutsa Mose, Yehova anakantha Miriamuyo ndi khate. M’malo mosangalala chifukwa cha chilango chimene Miriamu analandira, iye anam’pempherera kwa Yehova kuti: “Chonde Mulungu wanga! M’chiritseni chonde.” (Numeri 12:13) Chikondi n’chimene chinachititsa Mose kupempha Mulungu kuti achiritse Miriamu.
ZIMENE TIKUPHUNZIRA KWA MOSE:
Mofanana ndi Mose, nafenso tiyenera kukonda Mulungu ndi mtima wonse. Chikondi choterechi chingatichititse kuti tizimvera malamulo ake “mochokera pansi pa mtima.” (Aroma 6:17) Tikamamvera Yehova mochokera pansi pa mtima, timasangalatsa mtima wake ndiponso timapindula kwambiri. (Miyambo 27:11) Komanso kutumikira Mulungu chifukwa chomukonda kuchokera pansi pa mtima, kudzatithandiza kuti tizichita zinthu zabwino komanso kuti tizichita zinthuzo mosangalala.—Salimo 100:2.
Tingatsanzirenso Mose pokhala ndi chikondi chololera kuvutikira ena. Anzathu kapena achibale athu akamatiuza mavuto awo, chikondi chingatipangitse (1) kumvetsera ndi mtima wonse zimene akutiuza, (2) kuwamvera chisoni, kapena kuganizira mmene tikanamvera mavutowo akanachitikira ifeyo, komanso (3) kuwasonyeza kuti tikuwadera nkhawa.
Mofanana ndi Mose, ifenso tizipempherera anthu ena. Nthawi zina munthu akatiuza mavuto ake, tingaone kuti palibe chimene tingachite kuti timuthandize. Koma zikatere ndi bwino kungomuuza kuti: “Ineso mavuto anuwa andithetsa nzeru. Chimene ndingachite ndi kukupemphererani basi.” Musaiwale kuti, “pembedzero la munthu wolungama limagwira ntchito mwamphamvu kwambiri.” (Yakobo 5:16) Pemphero lathu lingachititse kuti Yehova achite zinazake pothandiza munthuyo zimene mwina sakanachita tikanapanda kumupempherera. Ndipotu ngati sitikudziwa mmene tingathandizire munthu amene watiuza mavuto ake, palibe chinthu chofunika chimene tingachite kuposa kumupempherera. *
Kodi simukuvomereza kuti palidi zambiri zimene tingaphunzire kuchokera kwa Mose? Ngakhale kuti iye anali munthu ngati ife tomwe, anatipatsa chitsanzo chabwino kwambiri pa nkhani ya chikhulupiriro, kudzichepetsa komanso chikondi. Tikamatsatira kwambiri chitsanzo chake, sizithandiza ife tokha koma zimathandizanso ena.—Aroma 15:4.
^ ndime 8 Ngati tikufuna kuti Mulungu azimva mapemphero athu, tiyenera kuyesetsa kutsatira malamulo ake. Kuti mudziwe zambiri, werengani mutu 17 m’buku lakuti Kodi Baibulo Limaphunzitsa Chiyani Kwenikweni? lofalitsidwa ndi Mboni za Yehova.


text:
Sukulu ya Giliyadi Yakwanitsa Zaka 70
Pa February 1, 1943, kalasi yoyamba ya sukulu yapadera kwambiri inayamba kumpoto kwa dera la New York. Pofika pano, anthu oposa 8,000 ochokera m’madera onse a dziko lapansili, amaliza maphunziro awo kusukuluyi, yomwe masiku ano imatchedwa Sukulu ya Giliyadi Yophunzitsa Baibulo.
Munthu wina yemwe wamaliza maphunziro ake chaposachedwapa kusukulu ya Giliyadi, dzina lake Jonathan, ananena kuti: “Zimene taphunzira kusukuluyi n’zochokera m’Baibulo ndipo zitithandiza kuti tiziphunzitsa Mawu a Mulungu mogwira mtima kulikonse kumene tingapite komanso kwa anthu a chikhalidwe chilichonse.” Mkazi wa a Jonathan, dzina lake Marnie, anawonjezera kuti: “Kusiyana ndi mmene zinalili m’mbuyomu, panopa ndikufunitsitsa kwambiri kuthandiza anthu kuti azindikire zoti munthu umakhala wosangalala kwambiri ngati ukuchita zimene Mulungu wathu amafuna. Sindikukayikira ngakhale pang’ono kuti anthu omwe tingawathandize kuti adziwe Yehova angakhale ndi moyo wosangalala kwambiri.”
Sukulu ya Giliyadi ndi yaulere ndipo kalasi iliyonse imachitika kwa miyezi 5. Zimene anthu amaphunzira kusukuluyi n’zochokera m’Baibulo. Komanso ophunzirawo amaphunzitsidwa kuti aziona zoti ntchito yolalikira ndi yofunika kwambiri. Cholinga cha maphunziro a kusukuluyi n’chakuti ophunzira amene amaliza maphunziro awo azikalimbikitsa ndi kuthandiza mipingo ya anthu a Mulungu kuti akhale ndi makhalidwe amene angawathandize kupirira mavuto alionse amene angakumane nawo. Pa nthawi ya sukuluyi, ophunzirawo amakambirana mfundo za m’Malemba zimene zingawathandize kuti ubwenzi wawo ndi Yehova Mulungu ukhale wolimba kwambiri.
Kusukulu ya Giliyadi kumapita anthu okwatirana omwe ali kale mu utumiki wanthawi zonse. Akamaliza maphunziro kusukuluyi, amabwerera kukapitiriza utumiki umene ankachita asanapite kusukuluyi ndipo nthawi zina amatumizidwa kumayiko ena. Enanso amatumizidwa kukatumikira m’maofesi a nthambi a Mboni za Yehova ndipo maofesiwa alipo oposa 90 padziko lonse. Koma ambiri mwa ophunzirawo amatumizidwa m’madera amene muli anthu ambiri kuti azikathandiza mokwanira pa ntchito yolakira.
Sukulu ya Giliyadi itangoyamba kumene inkachitikira ku Kingdom Farm, ku South Lansing m’dera la New York. Koma mu 1961, sukuluyi anaisamutsira kulikulu la Mboni za Yehova la padziko lonse lomwe lili ku Brooklyn, ku New York komweko. Kenako mu 1988 sukuluyi anaisamutsira kufamu ya Watchtower, ku Wallkill m’dera lomwelo la New York. M’chaka cha 1995, sukuluyi anaisamutsanso kupita kudera limene ili mpaka pano, komwe ndi ku Likulu la Maphunziro la Watchtower, ku Patterson m’dera lomwelo la New York. Ophunzira a sukuluyi, a m’kalasi ya nambala 134 anamaliza maphunziro awo mu March 2013.
Kwa zaka 70 tsopano, anthu amene anamaliza maphunziro awo Sukulu ya Giliyadi Yophunzitsa Baibulo akhala akugwira ntchito yolalikira za Yehova mwakhama komanso mokhulupirika kwambiri.


text: 12 Tsopano awa ndi mafumu amene ana a Isiraeli anagonjetsa n’kulanda madera awo, kumbali yotulukira dzuwa+ ya mtsinje wa Yorodano. Analanda kuchokera kuchigwa* cha Arinoni+ kukafika kuphiri la Herimoni+ ndi ku Araba+ konse, kumbali yotulukira dzuwa. Mafumu ake ndi awa:2 Sihoni+ mfumu ya Aamori, yemwe ankakhala ku Hesiboni.+ Dera lomwe anali kulamulira linkayambira pakatikati pa chigwa cha Arinoni kuphatikizapo mzinda wa Aroweli,+ umene unali m’mphepete mwa mtsinje wa Arinoni,+ mpaka hafu ya Giliyadi kukalekezera kuchigwa cha Yaboki,+ kumalire ndi ana a Amoni.3 Anali kulamuliranso chigwa cha Araba+ mpaka kunyanja ya Kinereti+ kumbali ya kum’mawa kwa nyanjayi, n’kukafikanso kunyanja ya Araba, yomwe ndi Nyanja Yamchere.+ Anali kulamulira kumbali ya kum’mawa kwa nyanjayi, cha ku Beti-yesimoti,+ mpaka kum’mwera, kumunsi kwa Pisiga.+4 Mfumu ina ndi Ogi+ wa ku Basana yemwe anali mmodzi mwa Arefai+ otsala, ndipo ankakhala ku Asitaroti+ ndi ku Edirei.+5 Anali kulamulira kuphiri la Herimoni,+ ku Saleka, ndi ku Basana+ konse, mpaka kukafika kumalire a Agesuri+ ndi Amaakati.+ Anali kulamuliranso hafu ya Giliyadi, mpaka kumalire ndi dera limene Sihoni,+ mfumu ya Hesiboni,+ anali kulamulira.6 Mose mtumiki wa Yehova ndi ana a Isiraeli ndiwo anagonjetsa mafumuwa.+ Atatero, Mose mtumiki wa Yehova anapereka dzikoli kwa Arubeni,+ Agadi,+ ndi hafu ya fuko la Manase,+ kuti likhale lawo.7 Yoswa ndi ana a Isiraeli anagonjetsa mafumu a kudera la kumadzulo kwa mtsinje wa Yorodano, kuchokera ku Baala-gadi+ kuchigwa cha Lebanoni+ mpaka kuphiri la Halaki,+ limene lili moyang’anizana ndi Seiri.+ Atawagonjetsa, Yoswa anapereka dzikolo kwa mafuko a Isiraeli poligawa m’magawomagawo.+8 Dzikoli linkaphatikizapo dera lamapiri, dera la Sefela, chigwa cha Araba, malo otsetsereka, chipululu, ndi Negebu.+ Limeneli linali dziko la Ahiti, Aamori,+ Akanani, Aperezi, Ahivi, ndi Ayebusi.+ Mafumu awo anali awa:9 Mfumu ya Yeriko,+ imodzi. Mfumu ya Ai+ pafupi ndi Beteli, imodzi.10 Mfumu ya Yerusalemu,+ imodzi. Mfumu ya Heburoni,+ imodzi.11 Mfumu ya Yarimuti,+ imodzi. Mfumu ya Lakisi,+ imodzi.12 Mfumu ya Egiloni,+ imodzi. Mfumu ya Gezeri,+ imodzi.13 Mfumu ya Debiri,+ imodzi. Mfumu ya Gederi, imodzi.14 Mfumu ya Horima, imodzi. Mfumu ya Aradi, imodzi.15 Mfumu ya Libina,+ imodzi. Mfumu ya Adulamu, imodzi.16 Mfumu ya Makeda,+ imodzi. Mfumu ya Beteli,+ imodzi.17 Mfumu ya Tapuwa, imodzi. Mfumu ya Heferi,+ imodzi.18 Mfumu ya Afeki, imodzi. Mfumu ya Lasaroni, imodzi.19 Mfumu ya Madoni,+ imodzi. Mfumu ya Hazori,+ imodzi.20 Mfumu ya Simironi-meroni, imodzi. Mfumu ya Akasafu,+ imodzi.21 Mfumu ya Taanaki, imodzi. Mfumu ya Megido,+ imodzi.22 Mfumu ya Kadesi, imodzi. Mfumu ya Yokineamu+ ku Karimeli, imodzi.23 Mfumu ya Dori kumapiri a Dori,+ imodzi. Mfumu ya Goimu ku Giligala, imodzi.24 Mfumu ya Tiriza, imodzi. Mafumu onse analipo 31.+


text:
Tizitonthozana
Popeza tonsefe ndi opanda ungwiro, timadwala ndipo nthawi zina matenda ake amakhala aakulu. Kodi n’chiyani chimatithandiza kupirira mavuto ngati amenewa?
Kutonthozedwa ndi achibale athu, anzathu komanso Akhristu ena kumatithandiza kupirira.
Mnzathu akatilankhula mokoma mtima zimakhala ngati watipaka mankhwala ochiritsa mabala athu. (Miy. 16:24; 18:24; 25:11) Koma sikuti Akhristu oona amangoyembekezera kuti ena awatonthoze. Iwonso amayesetsa “kutonthoza amene ali m’masautso amtundu uliwonse, chifukwa [nawonso atonthozedwa] ndi Mulungu.” (2 Akor. 1:4; Luka 6:31) Woyang’anira chigawo wina ku Mexico, dzina lake Antonio, anaona umboni wa zimenezi.
Iye atapezeka ndi khansa ya m’magazi, zinamupweteka kwambiri. Koma ankayesetsa kuti asamangokhalira kukhumudwa. Kodi ankachita bwanji zimenezi? Iye ankayesa kukumbukira nyimbo za Ufumu n’kumaziimba kuti amve mawu ake n’kuwaganizira. Kupemphera mokweza ndiponso kuwerenga Baibulo kunamutonthozanso.
Koma Antonio amaona kuti Akhristu anzake ndi amene anamutonthoza kwambiri pa nthawiyo. Iye anati: “Pamene ine ndi mkazi wanga tinkada nkhawa kwambiri, tinkapempha wachibale wina, yemwe ndi mkulu mu mpingo, kuti abwere kudzapemphera nafe. Zimenezi zinkatilimbikitsa kwambiri ndipo mitima yathu inkakhala m’malo.” Iye ananenanso kuti: “Achibale athu komanso Akhristu anzathu anatithandiza kwambiri moti pasanapite nthawi yaitali tinasiya kuda nkhawa kwambiri.” Iye amayamikira kuti ali ndi anzake amene anamusonyeza chikondi komanso kumuthandiza kwambiri.
Mzimu woyera umatithandizanso tikakumana ndi mavuto. Mtumwi Petulo ananena kuti mzimu woyera ndi “mphatso yaulere.” (Mac. 2:38) Mzimuwu unalidi mphatso yaulere kwa anthu ambiri pamene anadzozedwa pa Pentekosite mu 33 C.E. Koma tonsefe tikhoza kulandiranso mzimu woyera. Mphamvu ya Mulungu imeneyi sichepa choncho tiyeni tizimupempha kuti atipatse mphamvu yambiri.—Yes. 40:28-31.
YESETSANI KUTONTHOZA ANTHU AMENE AKUVUTIKA
Mtumwi Paulo anakumana ndi mavuto ambiri ndipo nthawi zina ankatsala pang’ono kufa. (2 Akor. 1:8-10) Koma iye sankaopa kwambiri imfa. Sankada nkhawa kwambiri chifukwa chodziwa kuti Mulungu amuthandiza. Paulo analemba kuti: “Atamandike Mulungu ndi Atate wa Ambuye wathu Yesu Khristu, Tate wachifundo chachikulu ndi Mulungu amene amatitonthoza m’njira iliyonse, amenenso amatitonthoza m’masautso athu onse.” (2 Akor. 1:3, 4) Paulo sankangokhalira kudera nkhawa mavuto ake. Koma mavuto ake anamuthandiza kuti azimvera chisoni anthu ena amene anali kuvutika ndiponso kudziwa mmene angawatonthozere.
Antonio uja atachira, anayambiranso kukhala woyang’anira woyendayenda. M’mbuyomo ankaganizira Akhristu anzake koma atachira, iye ndi mkazi wake anayamba kuyesetsa ndithu kukaona odwala ndiponso kuwalimbikitsa. Mwachitsanzo, Antonio atakaona m’bale wina amene ankadwala matenda aakulu, anamva kuti m’baleyu sankafuna kupita ku misonkhano. Antonio anati: “Sikuti m’baleyu sankakonda Yehova kapena Akhristu anzake koma matendawo anamuchititsa kudziona ngati wopanda ntchito.”
Antonio anapita ku phwando linalake kumene m’bale uja anapitanso. Pofuna kumulimbikitsa, Antonio anamupempha kuti apereke pemphero pa phwandolo. Ngakhale kuti m’baleyu ankadzikayikira, anavomera. Antonio anati: “Iye anapereka pemphero labwino kwambiri ndipo kenako anayamba kumva bwino. Anasiya kudziona ngati wopanda ntchito.”
Tonsefe timavutika m’njira zosiyanasiyana. Koma malinga ndi zimene Paulo ananena, kukumana ndi mavuto kumatithandiza kudziwa mmene tingatonthozere ena pamene akuvutika. Tiyeni tonse tiziyesetsa kuganizira mavuto amene Akhristu anzathu akukumana nawo n’kumawatonthoza ngati mmene Yehova Mulungu wathu amachitira.


text:
NSANJA YA OLONDA AUGUST 2015
Kodi Anthu Amene Anamwalira Adzakhalanso Ndi Moyo?
Baibulo limayankha funso limeneli ndiponso limapereka umboni wotsimikizira kuti zimenezi zidzachitikadi.
Kodi Chimachitika N’chiyani Munthu Akamwalira?
Baibulo limafotokoza zokhudza anthu 8 amene anaukitsidwa. Kodi anthuwa anafokoza chilichonse chokhudza zomwe zinkachita atamwalira?
Kodi Akufa Angadzakhalenso ndi Moyo?
N’chifukwa chiyani Mulungu adzaukitse anthu osalungama?
Tingatsimikize Bwanji Kuti Amene Anamwalira Adzakhalanso Ndi Moyo?
Baibulo limapereka zifukwa ziwiri zokhulupirira kuti akufa adzakhalanso ndi moyo.
Yehova Wandichitira Zazikulu
Félix Alarcón anaona kuti moyo wake uli ndi tsogolo labwino pambuyo pa ngozi ya njinga yamoto yomwe inapangitsa kuti afe ziwalo kuchokera khosi kupita m’munsi.
“Ine Ndinauka Monga Mayi mu Isiraeli”
Kodi tingaphunzire chiyani zokhudza kulimba mtima komanso chikhulupiriro pa nkhani ya m’Baibulo yonena za Debora
Kuyankha Mafunso a M’Baibulo
Kodi tinalengedwa kuti tizingokhalako kwa nthawi yochepa? Kodi Mulungu anatilengeranji?
Zina zimene zili pawebusaiti
Kodi Mungatani Kuti Musamaope Kwambiri Imfa?
Kusaopa kwambiri imfa kungakuthandizeni kuti muzisangalala ndi moyo.


text:
14 Tsopano Yowabu,+ mwana wa Zeruya+ anadziwa kuti mtima wa mfumu ukulakalaka Abisalomu.+2 Choncho Yowabu anatumiza anthu ku Tekowa+ kuti akatenge mkazi wanzeru.+ Atabwera naye, Yowabu anamuuza kuti: “Chonde ukhale ngati munthu amene ali panyengo yolira maliro, ndipo uvale zovala za panyengo yolira maliro, komanso usadzole mafuta.+ Ukatero ukhale ngati mkazi amene wakhala akulira maliro kwa masiku ambiri.+3 Ndiyeno upite kuti ukaonekere kwa mfumu ndipo ukalankhule nayo mawu awa.” Atatero, Yowabu anamuuza zokanena.+4 Pamenepo mkazi wa ku Tekowa uja anapita kukaonana ndi mfumu, ndipo anagwada ndi kuwerama mpaka nkhope yake pansi,+ kenako anadzigwetsa pansi, n’kunena kuti: “Chonde mfumu, ndipulumutseni!”+5 Ndiyeno mfumu inamufunsa kuti: “Kodi chavuta ndi chiyani?” Mkaziyo anayankha kuti: “Ine ndine mkazi wamasiye,+ pakuti mwamuna wanga anamwalira.6 Ndiyeno ine mtumiki wanu ndinali ndi ana awiri aamuna. Tsiku lina anawo anayamba kulimbana ali kuthengo+ kopanda munthu wowaleretsa.+ Pamapeto pake wina anakantha mnzake ndi kumupha.7 Tsopano banja lonse landiukira ine mtumiki wanu ndipo aliyense akunena kuti, ‘Bweretsa wopha m’bale wakeyo+ kuti timuphe chifukwa cha moyo wa m’bale wake amene anamupha,+ ndipo tiwononge wolandira cholowayo!’ Tsopano anthuwa adzazimitsa makala anga onyeka otsalawo, kuti pasakhale wosunga dzina la mwamuna wanga kapena mbewu yake yotsala padziko lapansi.”+8 Ndiyeno mfumu inauza mkaziyo kuti: “Pita kunyumba kwako ndipo ine ndisamalira nkhani imeneyi.”+9 Pamenepo mkazi wa ku Tekowayo anauza mfumu kuti: “Mbuyanga mfumu, kulakwa kukhale kwanga ndi kwa nyumba ya bambo anga,+ koma mfumu ndi mpando wake wachifumu ndi zosalakwa.”10 Mfumu inapitiriza kunena kuti: “Ngati aliyense angakufunse nkhani imeneyi, ubwere naye kwa ine ndipo sadzakuzunzanso.”11 Koma mkaziyo anati: “Chonde mfumu, kumbukirani Yehova Mulungu wanu+ kuti munthu wobwezera magazi+ asapitirize kuwononga, ndi kuti anthu amenewa asaphe mwana wanga.” Pamenepo mfumu inati: “Pali Yehova Mulungu wamoyo,+ ngakhale tsitsi limodzi+ la mwana wako silidzagwa pansi.”12 Ndiyeno mkaziyo anati: “Ndiloleni ine mtumiki wanu,+ chonde, ndilankhule mawu amodzi+ kwa inu mbuyanga mfumu.” Mfumu inamuuza kuti: “Lankhula!”+13 Ndiyeno mkaziyo anapitiriza kunena kuti: “N’chifukwa chiyani inu mfumu mwachitira+ anthu a Mulungu+ zinthu zowawononga? Popeza inu mfumu munapitikitsa+ mwana wanu, ndipo mwalephera kumuitanitsa, muli ndi mlandu+ pa zimene mwafotokozazi.14 Tonsefe tidzafa+ ndi kukhala ngati madzi otayika amene sawoleka. Koma Mulungu wakonza zinthu+ ndipo ali ndi zifukwa zothandiza kuti munthu wopitikitsidwa asapitirize kukhala wopitikitsidwa.15 Chifukwa chakuti anthu andichititsa mantha, ndabwera kudzalankhula mawu amenewa ndi inu mbuyanga mfumu. N’chifukwa chake ine mtumiki wanu ndinati, ‘Ndiloleni chonde ndilankhule nanu mfumu. Mwina mfumu idzachitapo kanthu pa mawu a kapolo wanu wamkazi.16 Choncho, chifukwa chakuti mfumu yandimvera kuti indilanditse ine kapolo wake wamkazi m’manja mwa munthu wofuna kuwononga ine ndi mwana wanga wamwamuna yekhayo, kutichotsa pa cholowa chathu choperekedwa ndi Mulungu,’+17 ine mtumiki wanu ndinaganiza kuti, ‘Mawu a mbuyanga mfumu andipatsa mpumulo.’ Pakuti inu mbuyanga mfumu muli ngati mngelo+ wa Mulungu woona, wokhoza kusiyanitsa chabwino ndi choipa.+ Ndipo Yehova Mulungu wanu akhale nanu.”18 Tsopano mfumu inayankha mkaziyo kuti: “Usandibisire kalikonse pa zimene ndikufuna kukufunsa.”+ Pamenepo mkaziyo ananena kuti: “Lankhulani mbuyanga mfumu.”19 Ndiyeno mfumu inamufunsa kuti: “Kodi Yowabu+ ndi amene wakutuma?”+ Pamenepo mkaziyo anayankha kuti: “Pali moyo wanu+ mbuyanga mfumu, palibe munthu angapatukire kudzanja lamanja kapena lamanzere pa zonse zimene inu mbuyanga mfumu mwanena. Mtumiki wanu Yowabu ndi amene wandituma ndi kundiuza zonse zimene ndalankhula nanu.+20 Mtumiki wanu Yowabu wachita zimenezi kuti asinthe mmene mukuonera nkhaniyi. Koma inu mbuyanga muli ndi nzeru ngati mngelo+ wa Mulungu woona, moti mukudziwa zonse za padziko lapansi.”21 Zitatero, mfumu inauza Yowabu kuti: “Chabwino, ndichita zimene wanena.+ Choncho pita ukatenge mnyamatayo Abisalomu ndipo ubwere naye.”+22 Yowabu atamva zimenezi anagwada n’kuwerama mpaka nkhope yake pansi ndi kudalitsa mfumu,+ n’kunena kuti: “Lero ndadziwa kuti ine mtumiki wanu mwandikomera mtima,+ mbuyanga mfumu, chifukwa chakuti inu mfumu mwamvera mawu anga ine mtumiki wanu.”23 Yowabu atanena mawu amenewa ananyamuka ndi kupita ku Gesuri,+ ndipo anabweretsa Abisalomu ku Yerusalemu.+24 Koma mfumu inanena kuti: “Apite kunyumba kwake, koma asaone nkhope yanga.”+ Choncho Abisalomu anatembenukira kunyumba kwake, ndipo sanaonane ndi mfumu.25 Tsopano mu Isiraeli yense munalibe mwamuna wina wotamandika kwambiri koposa Abisalomu chifukwa cha kukongola kwake.+ Iye analibe chilema chilichonse kuyambira kuphazi mpaka paliwombo.26 Abisalomu anali kumeta tsitsi lake kumapeto kwa chaka chilichonse chifukwa linali kumulemera kwambiri.+ Ndipo akameta tsitsi lakelo, anali kuliyeza kulemera kwake ndipo linali kukwana masekeli* 200 poliyeza ndi mwala wachifumu woyezera kulemera kwa zinthu.*27 Abisalomu anabereka ana aamuna atatu+ ndi mwana wamkazi mmodzi, dzina lake Tamara. Ameneyu anali chiphadzuwa chadzaoneni.+28 Abisalomu anapitiriza kukhala m’Yerusalemu zaka ziwiri zathunthu, ndipo sanaonane ndi mfumu.+29 Zitatero, Abisalomu anaitanitsa Yowabu kuti amutume kwa mfumu, koma Yowabu sanalole kupita kwa Abisalomu. Iye anamuitanitsanso kachiwiri, koma sanalole kuti apite kwa Abisalomu.30 Pamapeto pake, Abisalomu anauza atumiki ake kuti: “Pafupi ndi munda wanga pali munda wa Yowabu umene uli ndi balere. Mupite kumeneko ndipo mukautenthe ndi moto.”+ Choncho atumiki a Abisalomu anatentha mundawo ndi moto.+31 Pamenepo Yowabu ananyamuka n’kupita kunyumba kwa Abisalomu. Atafika kumeneko anamufunsa kuti: “N’chifukwa chiyani atumiki ako anatentha munda wanga?”32 Abisalomu anayankha kuti: “Ine ndinakutumizira uthenga wonena kuti, ‘Ubwere kuno ndikutume kwa mfumu ukaiuze kuti: “N’chifukwa chiyani ndinabwerako ku Gesuri?+ Zikanakhala bwino ndikanangokhalabe komweko. Tsopano ndikufuna ndionane ndi mfumu, ndipo ngati ndili wolakwa,+ mfumu indiphe.”’”33 Chotero Yowabu anapita kukaonana ndi mfumu ndipo anaiuza mawu amenewa. Ndiyeno mfumu inaitanitsa Abisalomu, moti iye anabwera kudzaonana ndi mfumu. Abisalomu atafika anagwada ndi kuwerama, kenako anadzigwetsa pansi pamaso pa mfumu. Zitatero, mfumu inapsompsona Abisalomu.+
Mawu a M'munsi
^ “Sekeli” unali muyezo wachiheberi wa kulemera kwa chinthu ndiponso wotchulira ndalama. Sekeli limodzi linali lofanana ndi magalamu 11.4, ndipo mtengo wake unali wofanana ndi madola 2.20 a ku America.
^ Umenewu uyenera kuti unali muyezo umene anali kuusunga kunyumba ya mfumu kapena linali sekeli “lachifumu” losiyana ndi sekeli wamba. Yerekezerani ndi mawu a m’munsi pa Eks 30:13.


text:
MFUNDO ZOTHANDIZA MABANJA | BANJA
Kodi Mungapewe Bwanji Kulankhula Mawu Achipongwe?
ZOMWE ZIMACHITIKA
Nthawi zonse mukasemphana maganizo ndi mwamuna kapena mkazi wanu mumalozana chala. Mukafuna kulankhulana, mawu ake amakhala achipongwe moti simuona ngati ndi vuto kulankhulana choncho.
Ngati mumalankhulana choncho m’banja mwanu, dziwani kuti mukhoza kuthetsa vutoli. Koma choyamba mukufunika kudziwa chimene chimachititsa kuti muzikangana komanso muyenera kudziwa ubwino wothetsa vutolo.
ZOMWE ZIMACHITITSA
Mmene munakulira. Anthu ambiri anakulira m’mabanja omwe ankakonda kulankhulana mawu onyoza. Choncho anthu otere akalowa m’banja amalankhula mawu achipongwe potengera makolo awo.
Mafilimu. Mafilimu komanso masewero ena a pa TV amasonyeza anthu akulankhulana mawu achipongwe mwanthabwala. Zimenezi zimachititsa anthu oonera kuganiza kuti kulankhula mawu achipongwe kulibe vuto lililonse.
Chikhalidwe. Anthu azikhalidwe zina amakhulupirira kuti “mwamuna weniweni” azisonyeza mphamvu kuti mkazi wake asamamuderere. Komanso m’zikhalidwe zina amakhulupirira kuti mkazi ayenera kumalankhula mwaukali kuti asamaoneke wotsika. Ndiye anthu otere amati akasemphana maganizo imakhala ngati nkhondo chifukwa amangolankhulana zachipongwe zokhazokha.
Kaya anthu okwatirana amakangana pa zifukwa zotani, mfundo ndi yoti khalidwe lolankhulana mawu achipongwe lingachititse kuti ukwati wawo uthe komanso kuti azidwaladwala. Ena amanena kuti mawu amakhala opweteka kwambiri kuposa kumenyedwa. Mwachitsanzo, mkazi wina wapabanja yemwe mwamuna wake ankakonda kumumenya komanso kumunyoza anati: “Mwamuna wanga akamandilalatira ndinkamva kupweteka kwambiri mumtima kuposa mmene ndinkamvera akamandimenya.”
Kodi mungatani ngati banja lanu layamba kusokonekera chifukwa cholankhulana mawu achipongwe?
ZIMENE MUNGACHITE
Muziganizira mmene mnzanu akumvera. Muzidziyerekezera kuti ndinu mkazi kapena mwamuna wanuyo ndipo muziganizira mmene akumvera chifukwa cha zimene mukulankhula. Ganizirani zimene munamulankhula nthawi inayake zimene mukuona kuti zinam’pweteka kwambiri. Musaganizire kwambiri mawu enieni amene munalankhula koma mmene zinam’khudzira mutalankhula mawu amenewo. Kodi mukuganiza kuti mukanalankhula mawu otani omwe mukuona kuti sakanam’pweteka? Baibulo limanena kuti: “Kuyankha modekha kumabweza mkwiyo, koma mawu opweteka amayambitsa mkwiyo.”—Miyambo 15:1.
Muzitengera zitsanzo za mabanja ena. Ngati mumalankhula mawu achipongwe potengera anthu ena, pezani anthu a chitsanzo chabwino omwe mungatengere khalidwe lawo. Muzitsanzira anthu apabanja omwe amalankhulana bwino.—Lemba lothandiza: Afilipi 3:17.
Yambiraninso kumukonda ngati mmene munkachitira kale. Nthawi zambiri munthu akamalankhula mawu achipongwe zimakhala zochokera mumtima. Choncho kuti muzilankhula bwino, muzionetsetsa kuti nthawi zonse mukuganizira zabwino zokhudza mkazi kapena mwamuna wanu. Ganizirani zinthu zambiri zosangalatsa zimene munkachitira limodzi. Mungaonenso zithunzi zanu zakale. Ganizirani zimene munkasangalala nazo. Ndi zinthu ziti zimene zinkachititsa kuti muzikondana kwambiri?—Lemba lothandiza: Luka 6:45.
Muzinena momasuka mmene mukumvera. M’malo momulankhula mawu achipongwe mkazi kapena mwamuna wanu, fotokozani mwaulemu mmene nkhaniyo yakukhudzirani. Mwachitsanzo mutamuuza mwamuna kapena mkazi wanu kuti, “Mukamachita zinthu musanandiuze ndimaona ngati simumandiganizira,” sangayankhe mawu achipongwe kusiyana n’kunena kuti, “Ndi mmene mulili inu! Nthawi zonse m’mangopanga zimene mwaganiza osandiuza.”—Lemba lothandiza: Akolose 4:6.
Dikirani mitima ikhale pansi. Ngati mwaona kuti mwayamba kulankhulana mopsa mtima, mungachite bwino kusiya kaye kukambirana. Sikulakwa kuchokapo kaye ngati mwaona kuti mwatsala pang’ono kukangana. Mungapitirizenso kukambirana nthawi ina mitima yanu itakhala pansi.—Lemba lothandiza: Miyambo 17:14.
Nthawi zambiri munthu akamalankhula mawu achipongwe zimakhala zochokera mumtima
Onaninso
Kodi Mungatani Kuti Banja Lanu Likhale Losangalala?
Yehova, Mulungu wachimwemwe, amafuna kuti mabanja azikhala osangalala. Werengani nkhaniyi kuti mudziwe malangizo othandiza a m’Baibulo opita kwa amuna, akazi, makolo, ndiponso ana.


text:
Kodi Mukuyenda Limodzi ndi Gulu la Yehova?
“Maso a Yehova ali pa olungama.”—1 PET. 3:12.
1. Kodi ndi gulu liti lomwe linalowa m’malo mwa Aisiraeli? (Onani chithunzi pamwambapa.)
YEHOVA ndi yemwe anakhazikitsa mpingo wachikhristu m’nthawi ya atumwi komanso kubwezeretsa kulambira koona m’masiku otsiriza ano. Monga tinaonera m’nkhani yapitayo, Aisiraeli atapanduka, Mulungu anasankha Akhristu oyambirira kukhala gulu la anthu odziwika ndi dzina lake. Mulungu ankadalitsa gulu lake latsopanoli ndipo anapulumutsa Akhristuwo pamene Yerusalemu anawonongedwa mu 70 C.E. (Luka 21:20, 21) Zimene zinachitika m’nthawiyo n’zofanana ndi zomwe zidzachitikire anthu a Yehova masiku ano. Posachedwapa, dziko la Satanali liwonongedwa koma gulu la Mulungu lidzapulumuka. (2 Tim. 3:1) Kodi tikudziwa bwanji zimenezi?
2. (a) Kodi Yesu ananena zotani pa nkhani ya chisautso chachikulu? (b) Kodi chisautsochi chidzayamba bwanji?
2 Ponena za kukhalapo kwake komanso mapeto a dziko loipali, Yesu anati: “Kudzakhala chisautso chachikulu chimene sichinachitikepo kuchokera pa chiyambi cha dziko mpaka tsopano, ndipo sichidzachitikanso.” (Mat. 24:3, 21) Chisautsochi chidzayamba pamene Yehova adzagwiritsa ntchito maulamuliro andale kuti awononge “Babulo Wamkulu” amene akuimira zipembedzo zonse zonyenga. (Chiv. 17:3-5, 16) Kodi kenako kudzachitika zotani?
ZOMWE SATANA ADZACHITE ZIDZAYAMBITSA ARAMAGEDO
3. Zipembedzo zonyenga zikadzawonongedwa, kodi n’chiyani chidzachitikire anthu a Yehova?
3 Zipembedzo zonyenga zikadzawonongedwa, Satana limodzi ndi anthu ake m’dzikoli adzaukira atumiki a Yehova. Ponena za “Gogi wa kudziko la Magogi,” Malemba ananeneratu kuti: “Iwe udzabwera m’dzikolo ngati mphepo yamkuntho. Iweyo, magulu ako onse a asilikali, pamodzi ndi anthu ambiri a mitundu ina, mudzaphimba dzikolo ngati mitambo.” Popeza Mboni za Yehova zilibe asilikali ndipo ndi anthu amtendere kwambiri, iwo adzaoneka osavuta kuwagonjetsa. Koma akadzangoyesa kuwaukira, zidzawavuta.—Ezek. 38:1, 2, 9-12.
4, 5. Kodi Yehova adzachita chiyani Satana akadzayesa kuwononga anthu ake?
4 Kodi Mulungu adzachita chiyani Satana akadzayesa kuwononga anthu ake? Yehova adzasonyeza kuti ndi Wolamulira wa Chilengedwe Chonse ndipo sadzalola zimenezi. Atumiki ake akaukiridwa, iye amaona kuti oukirawo akumuyamba. (Werengani Zekariya 2:8.) Choncho nthawi yomweyo, Atate wathu wakumwamba adzalowererapo kuti atipulumutse. Ndipo dziko la Satanali lidzawonongedwa pa Aramagedo, yomwe ndi ‘nkhondo ya tsiku lalikulu la Mulungu Wamphamvuyonse.’—Chiv. 16:14, 16.
5 Ulosi wa m’Baibulo umanena za Aramagedo kuti: “‘Yehova akufuna kuimba mlandu mitundu ya anthu. Iye mwini adzalimbana ndi anthu onse powaweruza. Anthu oipa adzawapha ndi lupanga,’ watero Yehova. Yehova wa makamu wanena kuti, ‘Taonani! Tsoka likuyenda kuchokera mu mtundu wina kupita mu mtundu wina, ndipo mkuntho wamphamvu udzafika kuchokera kumalekezero a dziko lapansi. Pa tsiku limenelo padzakhala anthu ophedwa ndi Yehova kuchokera kumalekezero a dziko lapansi kufikanso kumalekezero ena a dziko lapansi. Sadzawalira maliro, kuwasonkhanitsa pamodzi, kapena kuwaika m’manda. Iwo adzakhala ngati manyowa panthaka.’” (Yer. 25:31-33) Pa Aramagedo dziko la Satanali lidzawonongedwa koma anthu amene ali m’gulu la Yehova adzapulumuka.
GULU LA YEHOVA LIKUKULA KWAMBIRI MASIKU ANO
6, 7. (a) Kodi anthu amene ali ‘m’khamu lalikulu’ akuchokera kuti? (b) Kodi gulu la Yehova lakula bwanji m’zaka za posachedwapa?
6 Padzikoli, zinthu zikuyenda bwino kwambiri m’gulu la Yehova chifukwa chakuti muli anthu amene Mulungu amawakonda. Paja Baibulo limanena kuti: “Maso a Yehova ali pa olungama, ndipo makutu ake amamva pembedzero lawo.” (1 Pet. 3:12) Ena mwa anthu olungamawa ndi amene amatchedwa “khamu lalikulu” ndipo adzapulumuka pa ‘chisautso chachikulu.’ (Chiv. 7:9, 14) Chochititsa chidwi n’chakuti pofotokoza za anthuwa, Baibulo silimangonena kuti “khamu,” koma limati “khamu lalikulu.” Izi zikutanthauza kuti ndi anthu ambirimbiri. Kodi inuyo mumafatsa n’kumayerekezera muli m’gulu la anthu opulumuka ‘chisautso chachikulu’?
7 Kodi anthu amene ali m’khamu lalikululi akuchokera kuti? Ntchito ina imene Yesu analosera kuti idzachitika m’nthawi ya kukhalapo kwake ndi imene ikuthandiza kuti anthuwa asonkhanitsidwe. Iye anati: “Uthenga wabwino uwu wa ufumu udzalalikidwa padziko lonse lapansi kumene kuli anthu, kuti ukhale umboni ku mitundu yonse, kenako mapeto adzafika.” (Mat. 24:14) Ntchito imeneyi ndi imene gulu la Yehova likugwira kwambiri padziko lonse m’masiku otsiriza ano. Ndiyeno yathandiza anthu mamiliyoni ambiri kuti aphunzire kulambira Yehova “motsogoleredwa ndi mzimu ndi choonadi.” (Yoh. 4:23, 24) Mwachitsanzo, kuyambira m’chaka cha utumiki cha 2003 mpaka 2012, anthu oposa 2,707,000 anabatizidwa posonyeza kuti adzipereka kwa Yehova. Panopa, padziko lonse pali abale ndi alongo oposa 7,900,000 ndipo anthu ena mamiliyoni ambiri amasonkhana nawo makamaka pa mwambo wa Chikumbutso. Ndipo chaka chilichonse khamu lalikululi likuwonjezeka. Koma sitidzitama tikaona kuwonjezeka kwa anthuwa chifukwa chodziwa kuti ‘Mulungu ndi amene amakulitsa.’—1 Akor. 3:5-7.
8. N’chifukwa chiyani anthu akuwonjezeka kwambiri m’gulu la Yehova?
8 Anthu akuwonjezeka kwambiri m’gulu la Yehova chifukwa chakuti Yehovayo akulidalitsa. (Werengani Yesaya 43:10-12.) Baibulo linalosera kale zimenezi ponena kuti: “Wamng’ono adzasanduka anthu 1,000, ndipo wochepa adzasanduka mtundu wamphamvu. Ineyo Yehova ndidzafulumizitsa zimenezi pa nthawi yake.” (Yes. 60:22) M’mbuyomo, odzozedwa amene anali padzikoli anali ngati “wamng’ono” koma chiwerengero chawo chinawonjezeka pamene anthu ena odzozedwa anayamba kulowa m’gulu la Mulungu. (Agal. 6:16) Madalitso a Yehovawa achititsanso kuti khamu lalikulu lisonkhanitsidwe, ndipo gululi likukulabe.
ZIMENE YEHOVA AMAFUNA KUTI TIZICHITA
9. Kodi tiyenera kuchita chiyani kuti tidzaone zinthu zimene Baibulo limalonjeza?
9 Kaya ndife odzozedwa kapena a khamu lalikulu, tikuyembekezera zinthu zosangalatsa zimene talonjezedwa m’Baibulo. Koma kuti tidzaone zinthuzo, tiyenera kuchita zimene Mulungu amafuna. (Yes. 48:17, 18) Nawonso Aisiraeli anayenera kumvera Chilamulo cha Mose. Cholinga chimodzi chimene Mulungu anaperekera Chilamulocho chinali choti ateteze Aisiraeli. Iye anapereka malamulo pa nkhani monga kugonana, malonda, kusamalira ana ndiponso mmene ayenera kuchitira zinthu ndi anzawo. (Eks. 20:14; Lev. 19:18, 35-37; Deut. 6:6-9) Ifenso timapindula tikamatsatira malamulo a Mulungu ndipo sitiona kuti kuchita zimene Mulungu amafuna ndi kovuta. (Werengani 1 Yohane 5:3.) Mofanana ndi Aisiraeli, tikamatsatira malamulo ndi mfundo za Yehova timatetezedwa komanso timakhala ndi “chikhulupiriro cholimba.”—Tito 1:13.
10. N’chifukwa chiyani tiyenera kupeza nthawi yophunzira Baibulo ndiponso yopanga Kulambira kwa Pabanja mlungu uliwonse?
10 Mbali yapadziko lapansi ya gulu la Yehova ikuyenda mosabwerera m’mbuyo. Mwachitsanzo, nthawi zonse tikupitiriza kumvetsa bwino mfundo za m’Baibulo. Zimenezi n’zomveka chifukwa Baibulo limati: “Njira ya olungama ili ngati kuwala kwamphamvu kumene kumamka kuwonjezereka mpaka tsiku litakhazikika.” (Miy. 4:18) Koma tingachite bwino kudzifunsa kuti: ‘Kodi ineyo ndikudziwa bwino mmene gulu likufotokozera mfundo za m’Baibulo masiku ano? Kodi ndimawerenga Baibulo tsiku ndi tsiku? Kodi ndimakondadi kuwerenga mabuku athu? Kodi ine ndi banja langa timachita Kulambira kwa Pabanja mlungu uliwonse?’ Ambirife sitiona kuti kuchita zinthuzi n’kovuta. Apa nkhani ndi yongopeza nthawi yochita zinthuzo. Panopa chisautso chachikulu chikuyandikira kwambiri. Choncho tiyenera kuphunzira Baibulo mozama, kutsatira zimene taphunzira ndiponso kulimbitsa ubwenzi wathu ndi Yehova.
11. Kodi zikondwerero zakale ndiponso misonkhano ya masiku ano zathandiza bwanji anthu a Mulungu?
11 Gulu la Yehova limatifunira zabwino, choncho limatilimbikitsa kutsatira malangizo a mtumwi Paulo akuti: “Tiyeni tiganizirane kuti tilimbikitsane pa chikondi ndi ntchito zabwino. Tisaleke kusonkhana pamodzi, monga mmene ena achizolowezi chosafika pamisonkhano akuchitira. Koma tiyeni tilimbikitsane, ndipo tiwonjezere kuchita zimenezi, makamaka pamene mukuona kuti tsikulo likuyandikira.” (Aheb. 10:24, 25) Zikondwerero zimene Aisiraeli ankachita chaka ndi chaka ndiponso misonkhano ina zinkawathandiza kukhala ndi chikhulupiriro cholimba. Komanso zochitika zina zapadera monga Chikondwerero cha Misasa chimene anachita m’nthawi ya Nehemiya zinali zosangalatsa kwambiri. (Eks. 23:15, 16; Neh. 8:9-18) Ifenso timapindula ndi misonkhano yathu yampingo ndiponso ikuluikulu. Tiyeni tiziyesetsa kupezeka ndi kupindula ndi misonkhano imeneyi kuti tikhale ndi chikhulupiriro cholimba.—Tito 2:2.
12. Kodi tiyenera kuona bwanji ntchito yolalikira za Ufumu?
12 Ife amene tili m’gulu la Mulungu tili ndi mwayi wogwira nawo “ntchito yolengeza uthenga wabwino wa Mulungu.” (Aroma 15:16) Ntchitoyi ndi “yopatulika” choncho tikamaigwira, timakhala “antchito anzake” a Yehova, yemwe ndi “Woyera.” (1 Akor. 3:9; 1 Pet. 1:15) Kulalikira uthenga wabwino kumathandiza kuti dzina la Yehova liyeretsedwe. Ndipotu ndi mwayi wamtengo wapatali kwambiri kugwira ntchito yolalikira ‘uthenga wabwino waulemerero wochokera kwa Mulungu wachimwemwe.’—1 Tim. 1:11.
13. Kodi tiyenera kuchita chiyani kuti tikhalebe ndi chikhulupiriro cholimba ndiponso moyo?
13 Mulungu akufuna kuti tizikhala ndi chikhulupiriro cholimba, choncho amatilimbikitsa kukhala okhulupirika kwa iye ndiponso kuchita zambiri m’gulu lake. Mose anauza Aisiraeli kuti: “Ndaika moyo ndi imfa, dalitso ndi temberero pamaso panu. Kumwamba ndi dziko lapansi ndi mboni pa zochita zanu. Choncho inuyo ndi mbadwa zanu musankhe moyo kuti mukhalebe ndi moyo. Musankhe moyo mwa kukonda Yehova Mulungu wanu, kumvera mawu ake ndi kum’mamatira, chifukwa iye ndiye wokupatsani moyo ndi masiku ambiri kuti mukhale panthaka imene Yehova analumbira kwa makolo anu, Abulahamu, Isaki ndi Yakobo kuti adzawapatsa.” (Deut. 30:19, 20) Kuti tikhalabe ndi moyo, tiyenera kuchita zimene Yehova amafuna, kumukonda ndiponso kukhala okhulupirika kwa iye.
14. Kodi m’bale wina anaona bwanji gulu la Mulungu?
14 M’bale Pryce Hughes, yemwe anaphunzira choonadi chaka cha 1914 chisanafike, anakhala wokhulupirika kwa Yehova ndi gulu lake kwa moyo wake wonse. Pofotokoza mbiri ya moyo wake ananena kuti chinthu chofunika kwambiri chimene anaphunzira chinali kufunika koyenda limodzi ndi gulu la Yehova osati kudalira nzeru za anthu. Izi zinamuthandiza kukhalabe wokhulupirika. M’bale Hughes ananena kuti munthu ayenera kuchita zinthu mogwirizana ndi gulu la Yehova ngati akufuna kuti Yehovayo azimudalitsa.
PITIRIZANI KUYENDA LIMODZI NDI GULU LA MULUNGU
15. Perekani chitsanzo cha m’Malemba chosonyeza kuti tiyenera kutsatira ngati gulu lasintha kafotokozedwe ka mfundo zina za m’Baibulo.
15 Ngati tikufuna kuti Yehova azitikonda komanso kutidalitsa, tiyenera kuchita zinthu mogwirizana ndi gulu lake. Tiyeneranso kutsatira ngati gululo lasintha kafotokozedwe ka mfundo zina za m’Baibulo. Kumbukirani kuti Yesu ataphedwa, panali Akhristu achiyuda ambiri amene anali odzipereka pa nkhani yotsatira Chilamulo ndipo anavutika kuti asiye kuchitsatira. (Mac. 21:17-20) Koma Paulo anawathandiza kwambiri powalembera kalata. Ndipo iwo anamvetsa kuti machimo awo sanakhululukidwe chifukwa cha “nsembe zimene zimaperekedwa malinga ndi Chilamulo” koma “kudzera m’thupi la Yesu Khristu loperekedwa nsembe kamodzi kokha.” (Aheb. 10:5-10) Mosakayikira, Akhristu achiyudawo anasintha mmene ankaonera zinthu ndipo anayamba kuyenda limodzi ndi gulu la Yehova. Ifenso tiyenera kuphunzira Mawu a Mulungu mwakhama. Komanso gulu likasintha kafotokozedwe ka malemba ena kapena zinthu zokhudza ntchito yolalikira, tiyenera kutsatira modzichepetsa.
16. (a) Kodi anthu adzasangalala ndi madalitso ati m’dziko latsopano? (b) Kodi n’chiyani chakusangalatsani pa zinthu zimene zidzachitike m’dziko latsopano?
16 Yehova amadalitsa atumiki ake omwe amakhalabe okhulupirika kwa iye komanso ku gulu lake. Akhristu odzozedwa adzakhala ndi mwayi wokalamulira ndi Khristu kumwamba. (Aroma 8:16, 17) Anthu omwe ali ndi chiyembekezo chokhala padziko lapansi adzasangalala kwambiri ndi moyo m’Paradaiso. Monga atumiki a Yehova, tili ndi mwayi wapadera wouza ena za dziko latsopano limene Mulungu walonjeza. (2 Pet. 3:13) Lemba la Salimo 37:11 limati: “Ofatsa adzalandira dziko lapansi, ndipo adzasangalala ndi mtendere wochuluka.” Anthu “adzamanga nyumba n’kukhalamo” ndipo iwo adzapindula “ndi ntchito ya manja awo.” (Yes. 65:21, 22) Sipadzakhalanso kuponderezana, umphawi komanso njala. (Sal. 72:13-16) Babulo Wamkulu sadzasocheretsanso anthu chifukwa adzakhala atawonongedwa. (Chiv. 18:8, 21) Anthu amene anamwalira adzaukitsidwa ndipo adzapatsidwa mwayi wokhala ndi moyo wosatha. (Yes. 25:8; Mac. 24:15) Anthu amene adzipereka kwa Yehova akuyembekezera zinthu zosangalatsa kwambiri. Kuti tidzalandire nawo madalitso amenewa, tiyenera kupitiriza kulimbitsa ubwenzi wathu ndi Yehova komanso kuyendera limodzi ndi gulu lake.
17. Kodi tiyenera kukhala ndi maganizo otani pa nkhani ya kulambira Yehova komanso kumvera gulu lake?
17 Pamene mapeto ayandikira, tiyeni tiziyesetsa kukhalabe ndi chikhulupiriro cholimba ndiponso tiziyamikira zimene Mulungu wachita potithandiza kuti tizimulambira moyenerera. Mmenemu ndi momwe Davide anamvera. Iye anaimba kuti: “Chinthu chimodzi chimene ndapempha kwa Yehova, chimenecho ndi chimene ndimachikhumba, n’chakuti, ndikhale m’nyumba ya Yehova masiku onse a moyo wanga, kuti ndione ubwino wa Yehova, komanso kuti ndiyang’ane kachisi wake moyamikira.” (Sal. 27:4) Tiyeni tonse tipitirize kukhala okhulupirika kwa Mulungu komanso kuyendera limodzi ndi gulu lake.